«Τα χρώματα και τα λόγια που θα επέλεγα για το σήμερα, θα ήταν γκρίζα και μελαγχολικά», Απόστολος Δασκαλόπουλος, Ιστορικός - Ποιητής - Παλμός\nΟ Απόστολος Δασκαλόπουλος είναι απόφοιτος της Ιστορικής Σχολής του Πανεπιστημίου της Μόσχας «Lomonosov» και κάτοχος Μaster of Arts. Έχει διατελέσει Επιστημονικός Συνεργάτης ΚΕΠΕ ως σύμβουλος ανάπτυξης Νομάρχη Άρτας (1985-1988), Ειδικός Σύμβουλος Δημάρχου Καλλιθέας για ζητήματα οργάνωσης, διαχείρισης και σχεδιασμού κοινοτικών προγραμμάτων (1988-1990), Επιστημονικός Συνεργάτης Δημοτικής Επιχείρησης Δ. Καλλιθέας σε ζητήματα οργάνωσης, διαχείρισης και σχεδιασμού Κοινοτικών Προγραμμάτων με ειδική απασχόληση τα προγράμματα Επαγγελματικής Κατάρτισης ΕΚΤ Poverty 3, Horizon, Now και Helios, Συνεργάτης του Κέντρου Βρεφών «Μητέρα» για την Οργάνωση Προγράμματος Μονογονεϊκών Οικογενειών καθώς και Επιστημονικός Συνεργάτης στη Γ.Γ. Πρόνοιας του Υπουργείου Υγείας. Έχει χρηματίσει Διευθυντής του Εξειδικευμένου Κέντρου Επαγγελματικής Κατάρτισης Τυφλών «Πρόοδος», Διευθυντής του Κέντρου Ατόμων με Προβλήματα Όρασης και Πρόσθετες Ειδικές Ανάγκες «Επικοινωνία».\nΕίναι Σύμβουλος Διοίκησης στο Σωματείο «Θησέας» του Δήμου Καλλιθέας για την αντιμετώπιση των εξαρτήσεων (ναρκωτικά, αλκοόλ, διαδίκτυο κ.α.).\n«ΠΑΛΜΟΣ»: Σε ποιό περιβάλλον γεννηθήκατε και πώς ήταν τα παιδικά σας χρόνια;\nΑΠΟΣΤΟΛΟΣ ΔΑΣΚΑΛΟΠΟΥΛΟΣ: Γεννήθηκα και μεγάλωσα στην Αθήνα, στην εργατική συνοικία των Κάτω Πετραλώνων. Την εποχή που η Λ. Χαμοστέρνας ήταν ακόμη ρέμα.\nΠέρασα ξένοιαστα παιδικά χρόνια. Όπως των περισσότερων παιδιών που περνούν κάποια χρόνια για να κατανοήσουν ότι οι γονείς τους θυσιάζουν δικές τους απολαύσεις, προκειμένου τα παιδιά τους μη νοιώσουν μειονεκτικά έναντι κάποιων άλλων.\n«Π»: Τί είναι για εσάς ποίηση;\nΑΠ.Δ.: Ό,τι είναι για όλους. Και αυτούς που την δημιουργούν και αυτούς που την καταναλώνουν. Ανάγκη έκφρασης κι επικοινωνίας συναισθημάτων, με σκοπό την συνάντηση ομοιοπαθών ανθρώπων. Και εννοώ την πνευματική συνάντηση.\nΑΠ.Δ.: Ξεκίνησα να γράφω όντας φοιτητής στη Μόσχα στα χρόνια του Σοσιαλισμού.\nΑΠ.Δ.: Βασική πηγή έμπνευσης είναι ασφαλώς τα βιώματά μου. Όμως επίκεντρο του ενδιαφέροντός μου είναι οι ανθρώπινες σχέσεις κι η ανάγκη ανύψωσής τους να αγγίξουν την ιδανικότητα. Ο ιδανικός έρωτας, η προδοσία κι η αχαριστία είναι μερικά από τα θέματα που συναντά κανείς στα ποιήματά μου.\n«Π»: Γιατί δεν έχετε εκδώσει μέχρι τώρα;\nΑΠ.Δ.: Ξεκίνησα να γράφω ικανοποιώντας μια εσωτερική μου ανάγκη. Δεν πίστευα ποτέ ότι οι δικές μου ανησυχίες μπορεί να απασχολούσαν κι άλλους. Έτσι δεν με απασχολούσε η περίπτωση της έκδοσης. Αυτό άλλαξε από την στιγμή που τα κοινωνικά μέσα δικτύωσης έγιναν όχημα επικοινωνίας κάποιων ποιημάτων μου και διαπίστωσα ότι οι σκέψεις μου τελικά αφορούν κι άλλους.\n«Π»: Πώς πιστεύετε ότι λειτουργεί η ποίηση στον άνθρωπο;\nΑΠ.Δ.: Νομίζω πως μερικές φορές λειτουργεί λυτρωτικά νοιώθοντας ότι δεν είσαι μόνος, άλλοτε επιτείνει την ανάγκη του αναστοχασμού για τις αξίες της ζωής κι άλλοτε προωθητικά για ανατροπές. Σε κάθε περίπτωση όμως η επίδρασή της είναι με θετικό πρόσημο.\n«Π»: Ο δρόμος των ποιητών οδηγεί στην κουλτούρα των δημοσίων σχέσεων;\nΑΠ.Δ.: Γενικά ως αναγκαίο κακό αφού έχει τρομακτικές συνέπειες στην κοινωνικές συμπεριφορές κι όχι μόνο. Εννοώ και την αλλαγή στις πολιτικές συμπεριφορές αφού πολλές από τα πολιτικά μέτρα που λαμβάνονται θίγουν επικίνδυνα τον πυρήνα των δημοκρατικών ελευθεριών.\n«Π»: Η τέχνη και οι άνθρωποί της πάντα θα είναι οι πρώτοι που θα θυσιάζονται στις εκάστοτε δυσκολίες;\nΑΠ.Δ.: Φαίνεται πως στο επίπεδο πολιτισμικής ανάπτυξης που βρίσκεται η ανθρωπότητα σήμερα, ο πολιτισμός στα δύσκολα αντιμετωπίζεται ως πολυτέλεια η οποία μπορεί και πρέπει να θυσιαστεί. Έτσι γίνεται ότι οι πρώτοι που θυσιάζονται είναι οι άνθρωποι που τον παράγουν. Τούτο δεν είναι άσχετο κι από την επιρροή που ασκούν μακροπρόθεσμα οι τέχνες στην καλλιέργεια αξιών και συμπεριφορών.\n«Π»: Ποιά είναι κατά τη γνώμη σας η δύναμη των λέξεων;\nΑΠ.Δ.: Ο λόγος, η μεγάλη κατάκτηση του ανθρώπου στην προσπάθεια του να επικοινωνήσει τις σκέψεις του, αποτέλεσε σημαντικό παράγοντα στην διαμόρφωση των κοινωνιών των ανθρώπων. Και μόνο αυτό φανερώνει την σημαντικότητά του στην ανθρώπινη δημιουργία κι επικοινωνία. Και μόνο αυτό φανερώνει τη δύναμη των λέξεων.\n«Π»: Χωρά ο κόσμος σε μια πρόταση;\nΑΠ.Δ.: Υπάρχει κι έχει διατυπωθεί από τον Ιρλανδό ποιητή Ουίλιαμ Μπάτλερ Γέιτς, ο οποίος λέει λοιπόν, «υπάρχει κι ένας άλλος κόσμος αλλά είναι μέσα σ’ αυτόν εδώ». Προσθέτω ότι εμείς έχουμε την ευθύνη να τον ανακαλύψουμε.\n«Π»: «Άκου, μην εγκαταλείπεις ποτέ το όνειρό σου, της ίδιας της ζωής σου, δολοφόνος μη γίνεις», δικοί σας στίχοι. Τί ονειρεύεστε;\nΑΠ.Δ.: Ονειρεύομαι έναν κόσμο απαλλαγμένο από τις αιτίες που λειτουργούν ως διαχωριστικές γραμμές στις ανθρώπινες κοινωνίες κατατάσσοντας τους ανθρώπους σε ικανούς κι ανίκανους, έξυπνους και καθυστερημένους, υγιείς κι ανάπηρους, ισχυρούς κι αδυνάτους. Ονειρεύομαι την Κοινωνία της Ουτοπίας. Την Κοινωνία της Ευτυχίας, όπως λέω εγώ.\n«Π»: Ως ιστορικός, με τί χρώματα μελάνι πιστεύετε πως γράφεται σήμερα η Ιστορία της ανθρωπότητας;\nΑΠ.Δ.: Αν και η ιστορία γράφεται αφού απομακρυνθεί χρονικά κάποιος από τα γεγονότα, οφείλω, ως παρατηρητής των γεγονότων που κυριαρχούν σήμερα, να διατυπώσω την άποψη, ότι η ανθρωπότητα περνά μία από τις πλέον δύσκολες φάσεις της, παραδομένη κυριολεκτικά στην πολιτική των εθνικών διεκδικήσεων που γίνονται επικινδυνότερες όταν καμουφλάρονται με την προβολή των υπερεθνικών. Τα χρώματα και τα λόγια που θα επέλεγα θα ήταν γκρίζα και μελαγχολικά.\n«Π»: Τί θαυμάζετε;\nΑΠ.Δ.: Η καρτερικότητα, η υπομονή και η γενναιοδωρία είναι για μένα οι σπουδαιότερες αρετές.\n«Π»: Το περιβάλλον σας είναι υποστηρικτικό στην ποιητική σας γραφή;\nΑΠ.Δ.: Άλλοτε γοητεύεται με αυτή μου την ενασχόληση κι άλλοτε εκνευρίζεται. Είναι θέμα στιγμής και διάθεσης.\n«Π»: Ως αντιπρόεδρος του Κέντρου Εκπαίδευσης και Αποκατάτασης Τυφλών Καλλιθέας, πώς είναι σήμερα η εκπαίδευση τους στη χώρα μας; Ποιά είναι τα προβλήματά τους σήμερα;\nΑΠ.Δ.: Παρ’όλο που η κατάσταση όσον αφορά τη θέση των τυφλών, αλλά και γενικότερα των αναπήρων, στην κοινωνία έχει βελτιωθεί σημαντικά τα τελευταία 20 -30 χρόνια, κυρίως νομοθετικά, εν τούτοις οι συμπεριφορές των ανθρώπων δεν δείχνουν να συμβαδίζουν με αυτές. Χρειάζεται αδιάκοπη εκπαίδευση που πρέπει να αρχίζει από τις πολύ μικρές ηλικίες, ώστε να αλλάξουν οι συνειδήσεις αποτυπώνοντας σε αυτές τις αξίες της ισότητας, της διαφορετικότητας και των ίσων ευκαιριών.\n«Π»: Τί γεννά, κατά τη γνώμη σας, η ελευθερία της έκφρασης;\nΑΠ.Δ.: Ανθρώπους που ανακαλύπτουν την αξία της ελευθερίας, την γονιμότητα του ανοικτού διαλόγου, την ανάγκη εξέλιξης των ιδεών.\n«Π»: Τί σας θυμώνει;\nΑΠ.Δ.: Πρωτίστως ο ωχαδερφισμός. Η αντίληψη πολλών που, κατανοώντας τις παθογένειες της ζωής μου, δηλώνουν δύσπιστοι ως προς το αν έχουν την δύναμη να τις διορθώσουν.\nΑΠ.Δ.: Την έκδοση της πρώτης συλλογής ποιημάτων μου. Θα δούμε. Επιτρέψτε μου όμως κλείνοντας να σας ευχαριστήσω για την ευκαιρία που μου δώσατε να επικοινωνήσω με το κοινό σας. Σας εύχομαι κάθε επιτυχία.\nΌταν ο ένας πιάνει το χέρι του άλλου και αποφασίζουν να προχωρήσουν μαζί…γράφει ο Ψυχολόγος-Σύμβουλος Γάμου Γιάννης Ξηντάρας\nΑς μιλήσουμε για την κατεύθυνση αυτή τη φορά. Προς ποια κατεύθυνση εσείς οδεύετε; Ο σύζυγός…\nO παπάς κι ο δάσκαλος, του Θανάση Καμπισιούλη\nΚάθε γενιά έχει τις δυσκολίες και τα προβλήματα που πρέπει να ξεπεράσει. Η δική μας…\nΔέκα συµβουλές για τα σκυλιά\nΤι ζητά από σας το σκυλί σας; Mάθετε πώς θα του συµπεριφέρεστε σωστά. 1) Η…\n«Ένα χειροποίητο κόσμημα κάνει τη γυναίκα να αισθάνεται μοναδική», Ισαβέλλα Λαζαρίδου – Δημιουργός Χειροποίητου Κοσμήματος\n«Γεννήθηκα στη Θεσσαλονίκη το 1984 και μεγάλωσα στη Ν. Μηχανιώνα Θεσσαλονίκης. Σπούδασα διοίκηση Τουριστικών Επιχειρήσεων…\nΜετακίνηση Β6, του Βαγγέλη Ντάλη\nΟι άνθρωποι που βγάζουν βόλτα το κατοικίδιό τους το βράδυ δεν είναι επικίνδυνοι για τη…


Μεταναστευτικό: Τηλεφωνική επικοινωνία Μακρόν-Ερντογάν - sofokleous10.gr\nΣτο επίκεντρο της συνομιλίας βρέθηκε το κρίσιμο πρόβλημα του μεταναστευτικού\nΕν μέσω προπαγάνδας από την Άγκυρα και συνεχών επιθετικών δηλώσεων προς την Ελλάδα, τηλεφωνική επικοινωνία είχε την Τετάρτη ο Τούρκος πρόεδρος Ταγίπ Ερντογάν με τον Γάλλο ομόλογό του, Εμανουέλ Μακρόν.\nΣτη συνομιλία, σύμφωνα με το τουρκικό πρακτορείο Anadou, δόθηκε έμφαση στο μεταναστευτικό ζήτημα και την έκρυθμη κατάσταση στη Συρία.\nΤο τηλεφώνημα φτάνει ύστερα από τη δημοσιοποίηση το κειμένου συμπερασμάτων του Συμβουλίου των υπουργών Εσωτερικών της ΕΕ.\nΓια την καταδίκη της τουρκικής πολιτικής στο μεταναστευτικό χρειάστηκαν ώρες διαπραγματεύσεων όπου τις ελληνικές θέσεις υπερασπίστκαν ο υπουργός Επικρατείας Γιώργος Γεραπετρίτης και ο αναπληρωτής υπουργός Μετανάστευσης Γιώργος Κουμουτσάκος. Το proto–.gr αποκαλύπτει το περιεχόμενο της επίμαχης παραγράφου όπου οι υπουργοί Εσωτερικών της ΕΕ -παρά τις ενστάσεις που διατυπώθηκαν από ορισμένες χώρες μέλη να μην αποδοκιμαστεί η πολιτική Ερντογάν.\nΠρωτοφανή μέτρα στην «δεν έχουμε κρούσματα» Τουρκία λόγω αιφνίδιας εξάπλωσης του κοροναϊού


Site αγορών εξωτερικού - Ερωτήσεις του PCsteps.gr\nSite αγορών εξωτερικού\nΌλες οι Ερωτήσεις στο PCsteps › Κατηγορία: Διάφορα › Site αγορών εξωτερικού\nΓιώργος Καραγιάννης ρώτησε πριν 7 έτη\nΚαλησπέρα, γνωρίζει κανείς κανένα site για αγορές από εξωτερικό που να στέλνει και Ελλάδα, μήπως είναι πιο φθηνά εκεί. Δεν θέλω όμως σαν το ebay ή το aliexpress και επίσης δεν θέλω να κάνετε μια γύρα στο google και να μου πείτε. Θέλω ένα, που να το έχετε δοκιμάσει και εσείς, αξιόπιστο.\nPanagiotis Giannoutakis απάντησε πριν 7 έτη\nhellyeah απάντησε πριν 7 έτη\nΚαλησπέρα. Επειδή δεν αναφέρεις τι είδους αγορές θέλεις σου δίνω δυο site με ρούχα.\nΈχω ψωνίσει και από τα δύο. Στέλνουν Ελλάδα με ελάχιστα μεταφορικά. Ελπίζω να βοήθησα.\nChris Bech απάντησε πριν 7 έτη\nΔεν ξέρω αν είναι αυτό που θες, όμως ένα καλό site για αγορά ξενόγλωσσων βιβλίων είναι το Book Depository. Καλές τιμές, πολλά βιβλία και δωρεάν μεταφορικά. Δοκιμασμένο.\nΓιώργος Καραγιάννης απάντησε πριν 7 έτη\nΕ σε site με τεχνολογία είμαστε, αποκλείεται να ζητούσα για ένδυση ή αθλητισμό ή βιβλία.\nΜιλούσα για πισέα, σκληρούς δίσκους και τέτοια.\nΓνωρίζετε κάποιος δοκιμασμένο;\nΥ.Γ είμαι σίγουρος ότι τα παραπάνω σχόλια ήταν τρολλάρισμα, αλλά δε πειράζει γέλασα.\nΓιώργο, είμαι βέβαιος πως κανείς δεν προσπάθησε να σε τρολλάρει. Είναι σημαντικό να είναι σαφής η ερώτησή σου, και το ηλεκτρονικό εμπόριο είναι μια έκφραση της τεχνολογίας ακόμα και όταν πρόκειται για ρούχα ή βιβλία.\nΑπό Ευρωπαϊκά καταστήματα δεν πρόκειται να βρεις σημαντικά χαμηλότερες τιμές σε ηλεκτρονικά, συν ότι θα έχεις πρόβλημα με την εγγύηση, αν συμβεί κάτι θα πρέπει να ταχυδρομήσεις το εξάρτημα με δικά σου έξοδα και να περιμένεις μέρες για την επισκευή ή την αντικατάσταση.\nDurutti Degian απάντησε πριν 7 έτη\nsportdirect τα σπαει παντως\nαμαζον ειχε προσφορα για amazon stick προχτες και δεν εστελνε ελλαδα. εκτος απο τρελα μεταφορικα εξοδα σταματαει σιγα σιγα να στελνει εντελως?\nΟχι περιεργο με τα ΕΛΤΑ που εχουμε και τα τελωνεια που φτανει 1/2 αλλα… κριμα..\nGiannhs Georgas απάντησε πριν 7 έτη


Μπακογιάννη: Ηχηρό μήνυμα Μπάιντεν σε Ερντογάν | Ειδησεις | Pagenews.gr\nΜπακογιάννη: Ηχηρό μήνυμα Μπάιντεν σε Ερντογάν\nΑφροδίτη Πάνου 26.04.2021 | 00:19 ΧΡΟΝΟΣ ΑΝΑΓΝΩΣΗΣ 3 '\nPagenews.gr / Πολιτική / Μπακογιάννη: Ηχηρό μήνυμα Μπάιντεν σε Ερντογάν\nΜπακογιάννη: Η Βουλευτής της Νέας Δημοκρατίας σχολίασε την απόφαση του Τζο Μπάιντεν να αναγνωρίσει την Γενοκτονία των Αρμενίων.\nΗ Ντόρα Μπακογιάννη μίλησε σχετικά με την απόφαση Μπάιντεν να αναγνωρίσει την Γενοκτονία των Αρμενίων. Ακόμη, η πρώην υπουργός έχει αναφέρει ότι τα κορωνοπάρτι δεν είναι τυχαία. Επίσης, η ίδια είχε αναφέρει πως αστειεύτηκε όταν είχε δηλώσει πως θα πάει στα Χανιά.\nΠιο συγκεκριμένα, η βουλευτής της Νέας Δημοκρατίας, μιλώντας στον ΣΚΑΪ, σημείωσε ότι: «το τελευταίο πράγμα που περίμενε ο κ. Ερντογάν ήταν ότι το πολυπόθητο τηλεφώνημα που περίμενε από τον κ. Μπάιντεν θα ερχόταν με ένα τόσο κακό νέο για την Τουρκία».\nΜπακογιάννη: «Καμμία αμερικανική κυβέρνηση δεν τόλμησε να προβεί σε τέτοια κίνηση»\nΠαράλληλα, υπογράμμισε ότι καμία αμερικανική κυβέρνηση δεν τόλμησε να προβεί σε τέτοια κίνηση καθώς γνώριζε ότι οι αντιδράσεις στο εσωτερικό της Τουρκίας θα ήταν μεγάλες. «Ο κ. Μπάιντεν είχε δεσμευτεί προεκλογικά ότι θα αναγνωρίσει την γενοκτονία και το κάνει σήμερα στέλνοντας ένα σκληρό μήνυμα ότι έχουν αλλάξει οι κανόνες του παιχνιδιού και ότι θα υπερασπιστεί τις αρχές και αξίες των ΗΠΑ αποτελεσματικά.\nΈρχεται ως τελειωτικό χτύπημα μετά τα F35 και τα συγκεκριμένα αμερικανικά μηνύματα για την υπεράσπιση ανθρωπίνων δικαιωμάτων στην Τουρκία». Τέλος, η Ντόρα Μπακογιάννη υπογράμμισε ότι πρόκειται για μια δύσκολη στιγμή για τον Ερντογάν καθώς στο εσωτερικό της χώρας οι δημοσκοπήσεις δείχνουν μια σοβαρή κατρακύλα και τα οικονομικά της Τουρκίας δεν πηγαίνουν καλά.\nΜπακογιάννη: Για την απαγόρευση των διαπεριφερειακών μετακινήσεων το Πάσχα\nΤέλος, μιλώντας για την απαγόρευση μετακινήσεων από νομό σε νομό για το Πάσχα, η κ. Μπακογιάννη τόνισε: «Ποια οργάνωση κράτους μπορεί να ελέγξει όσους έχουν εμβολιαστεί από εκείνους που δεν έχουν; Ας είμαστε λίγο πραγματιστές. Δυστυχώς δεν υπάρχει τέτοιος τρόπος. Για τους τουρίστες υπάρχει, μπορείς να τον ελέγξεις, είναι ένα αεροπλάνο.\nΓια τις μετακινήσεις από νομό σε νομό δεν υπάρχει αυτή η δυνατότητα. Ελέγχεις αεροπλάνα, πλοία, τις εισόδους της χώρας, αλλά δεν μπορείς να ελέγξεις όλους τους δρόμους της Ελλάδας. Αν φύγουν άρρωστοι άνθρωποι, θα αντέξουν τα νοσοκομεία; Για αυτό η κυβέρνηση προσπαθεί να τετραγωνίσει τον κύκλο. Αν πρόκειται να πάει κάποιος τουρίστας στα νησιά μας, θα πάει και με ανοιχτή την εστίαση, και βεβαίως θα πάμε και εμείς μαζί του για να κάνουμε τις διακοπές μας. Άρα το θέμα μας είναι πώς θα αντέξουμε μέχρι τις 15 Μαΐου».\nΖαχαράκη: "Νέο ΕΣΠΑ για τους ανθρώπους του τουρισμού και της εστίασης"\nΜητσοτάκης για S&P: «Η Ελλάδα έτοιμη για το μεγάλο άλμα»\nΗΠΑΚΟΡΩΝΟΠΑΡΤΙΜΠΑΙΝΤΕΝΝΤΟΡΑ ΜΠΑΚΟΓΙΑΝΝΗΠΡΩΗΝ ΥΠΟΥΡΓΟΣ


Με νέο 2λιτρο turbo 367 ίππων τα Volvo S60 και V60 Polestar - Auto2day -->\nHome Volvo V60 Με νέο 2λιτρο turbo 367 ίππων τα Volvo S60 και V60 Polestar\nΜε νέο 2λιτρο turbo 367 ίππων τα Volvo S60 και V60 Polestar\nΠιο ισχυρά και πιο γρήγορα έρχονται τα Volvo S60 και V60 Polestar με τον νέο 2λιτρο twin charge turbo κινητήρα.\nΗ Volvo παρουσίασε τις νέες κορυφαίες εκδόσεις των Volvo S60/V60, με τα νέα S60 και V60 Polestar να διαθέτουν πλέον τον 2λιτρο twin charge turbo βενζινοκινητήρα των Volvo S90 και XC90, με αναβαθμισμένη ισχύ 367 ίππων.\nΤο αμάξωμα του νέου Volvo S60 Polestar έρχεται με τις\nαπαραίτητες σπορ και αεροδυναμικές βελτιώσεις.\nΟ νέος κινητήρας έρχεται για να αντικαταστήσει τον προηγούμενο 3λιτρο 6κύλινδρο turbo της κορυφαίας έκδοσης του μεσαίου σεντάν και στέισον μοντέλου, με την ισχύ του να έχει ανέβει στα 367 άλογα (από 350) και τη ροπή στα 470 Nm (από 440).\nΠιο σπορτίφ η ατμόσφαιρα στο εσωτερικό, με νέα μπάκετ\nκαθίσματα, δέρματα και διαφορετικές επενδύσεις.\nΗ επιπλέον δύναμη έρχεται από μια μεγαλύτερη τουρμπίνα, έναν νέο υπερσυμπιεστή, μια μεγαλύτερη εισαγωγή, αλλά και υψηλότερης χωρητικότητας αντλίας βενζίνης. Με τον νέο κινητήρα, το S60 Polestar βελτιώνει κατά 0,2 δλ. το 0-100 χλμ./ώρα (4,7 δλ.), ενώ αντίστοιχη είναι η βελτίωση και στο V60 Polestar (4,8 δλ., -0,2 δλ.). Η τελική ταχύτητα και στις δύο περιπτώσεις, περιορίζεται ηλεκτρονικά στα 250 χλμ./ώρα.\nΤο κιβώτιο με το οποίο συνδυάζονται τα νέα Volvo S60 και V60 Polestar είναι το 8άρι αυτόματο Geartronic, ειδικά εξελιγμένο από την Polestar, ενώ η κίνηση μεταδίδεται και στους τέσσερις τροχούς των αυτοκινήτων. Παράλληλα, λόγω και της αντικατάστασης του μοτέρ, το βάρος έχει μειωθεί κατά 20 κιλά, ενώ η μέση κατανάλωση έρχεται επίσης βελτιωμένη, στα 7,8 λτ./100 χλμ.\nΦυσικά, το τμήμα υψηλών επιδόσεων Polestar της Volvo έχει φροντίσει ώστε να επέμβει και στο τιμόνι, την ανάρτηση και τα φρένα, ώστε τα κορυφαία Volvo S60 και V60 να παρέχουν όσο το δυνατόν πιο σπορ οδικά και οδηγικά χαρακτηριστικά. Στο όλο πεδίο της βελτίωσης, εντάσσονται και το πιο σπορ αμάξωμα αλλά και εσωτερικό.\nTAG Polestar Volvo Volvo S60 Volvo V60\nPolestar Volvo Volvo S60 Volvo V60


Αρχική σελίδα Fudge και τρουφάκια Εύκολα σοκολατάκια με ξηρούς καρπούς\n13 Απριλίου 2022 1 σχόλιο\nΤην Κυριακή που μας πέρασε, το αγόρι της οικογένειας είχε τα γενέθλιά του.\nΗ ημέρα ήταν υπέροχη, ηλιόλουστη και ευχάριστα ζεστή. Και περάσαμε τέλεια.\nΗ ημέρα ξεκίνησε με αφράτες τηγανίτες με γιαούρτι. Οι μικρές κυρίες τις συνόδευσαν με μερέντα (αναμενόμενο). Οι μεγαλύτεροι προτιμήσαμε μέλι πορτοκαλιάς.\nΣυνεχίστηκε με πεζοπορία στο βουνό και διαγωνισμό «ποιος θα εντοπίσει τις περισσότερες χελώνες». Δεν θα πω ποιος κέρδισε. Αλλά θα πω ότι η παρατηρητικότητά μου εκνεύρισε τους υπόλοιπους της παρέας. Που δεν ξέρουν να αποδέχονται την ήττα τους (if you know what I mean, για να θυμηθούμε και τον Joey Tribbiani).\nΚατόπιν γεύμα στις αγαπημένες Λεύκες, με τη φοβερή εξυπηρέτηση και το απίθανο φαγητό. Μάθαμε μάλιστα ότι αυτές τις ημέρες ανακαινίζονται, οπότε ανυπομονούμε για την επόμενή μας επίσκεψη στο χώρο.\nΕπιστρέφοντας σπίτι δώσαμε τα δώρα στον εορτάζοντα.\nΕίδαμε το CODA, την πολυβραβευμένη feel-good οικογενειακή ταινία που εστιάζει στις δυσκολίες που αντιμετωπίζουν οι κωφοί σε έναν κόσμο φτιαγμένο από ανθρώπους που θεωρούν την ακοή δεδομένη. Εκ-πλη-κτι-κή η σκηνή της σχολικής συναυλίας.\nΑπολαύσαμε το πιο ανάλαφρο banoffee (που μαζί με τη lemon pie και το cheesecake αποτελούν τα τρία πιο αγαπημένα γλυκά του Κωστή). Δεν κατάφερα να το φωτογραφίσω λόγω χμ… κάποιων τεχνικών θεμάτων αστάθειας, αλλά υπόσχομαι ότι θα το ξαναφτιάξω και θα το παρουσιάσω εδώ. Γιατί πραγματικά αυτό το banoffee ήταν τόσο αέρινο και γευστικό, που δεν μπορούσαμε να αφήσουμε κάτω τα κουταλάκια.\nΚάπως έτσι, όμορφα, λιτά και οικογενειακά περάσαμε τα γενέθλια του Κωστή. Του πιο υπέροχου και γενναιόδωρου ανθρώπου που γνωρίζω. Είμαστε μαζί λίγο περισσότερο από 24 χρόνια και όμως εξακολουθεί να με εντυπωσιάζει. Με το χιούμορ, την αποφασιστικότητα και τα επιτεύγματά του. Τα κορίτσια μας δεν θα μπορούσαν να έχουν καλύτερο μπαμπά. Και δεν περνάει ημέρα που να μη θεωρώ τυχερό τον εαυτό μου για τον άνθρωπο που έχω δίπλα μου.\nΧρόνια πολλά και δημιουργικά Κωστή. Σε αγαπάμε μέχρι τον ουρανό!\nΤα εύκολα σοκολατάκια με ξηρούς καρπούς.\nΑλλάζουμε θέμα γιατί πρέπει να μιλήσουμε και για αυτά τα εύκολα σοκολατάκια με ξηρούς καρπούς.\nΑυτά τα σοκολατάκια αποτελούν χαρακτηριστική περίπτωση συνταγής που στην πραγματικότητα δεν είναι συνταγή. Τι εννοώ με αυτή τη λιγάκι ακατανόητη πρόταση; Εννοώ πως θέλω να διαβάσετε τη συνταγή και να κρατήσετε την ιδέα. Οκ και ποια είναι η ιδέα θα αναρωτηθείτε δικαίως.\nΗ ιδέα λοιπόν είναι πως με λίγα υλικά και πολλή φαντασία μπορούμε να φτιάξουμε εύκολα σοκολατάκια. Και να τα απολαύσουμε, να κεράσουμε τους συναδέλφους ή τους συμμαθητές των μικρούληδων, να τα προσφέρουμε στα αγαπημένα μας πρόσωπα.\nΤι υλικά χρησιμοποιούμε:\nΚουβερτούρα. Αποτελεί τον καμβά για τη δημιουργικότητά μας. Εδώ χρησιμοποιούμε την κλασική κουβερτούρα με 65% περιεκτικότητα σε κακάο.\nΞηροί καρποί. Επιλέγουμε τους αγαπημένους μας. Αμύγδαλα, κάσιους και φιστίκια Αιγίνης για μένα.\nΑποξηραμένα φρούτα. Και πάλι επιλέγουμε αυτά που μας αρέσουν. Τα κράνμπερις είναι υλικό που χρησιμοποιώ αρκετά συχνά, οπότε εύκολα βρήκαν τη θέση τους στη συγκεκριμένη συνταγή. Η καρύδα δεν είναι υλικό που με ενθουσιάζει, αλλά προστέθηκε για ένα παραπάνω ενδιαφέρον στην υφή.\nΆλλα υλικά που μπορούμε να χρησιμοποιήσουμε:\nΚαρύδια, κολοκυθόσποροι, κουκουνάρι, μακαντάμια, πεκάν, πίνατς, φουντούκια\nΒερίκοκα, blueberries, goji berries, δαμάσκηνα, μάνγκο, σταφίδες, τζίντζερ\nΣοκολάτα γάλακτος, λευκή ή ruby (που ακούγεται όλο και πιο συχνά)\nΔιογκωμένο ρύζι, ξύσμα από λεμόνι ή πορτοκάλι\nΦροντίζουμε να προμηθευτούμε κουβερτούρα καλής ποιότητας. Όπως έχουμε ξαναπεί, η επιτυχία των εύκολων συνταγών με λίγα υλικά, βασίζεται πρωτίστως στην καλή ποιότητα των πρώτων υλών.\nΑφού λιώσουμε τη σοκολάτα, περιμένουμε λίγη ώρα να κρυώσει και να αποκτήσει την επιθυμητή πυκνότητα. Θέλουμε να ρέει εύκολα αλλά να μην απλώνει υπερβολικά πολύ πάνω στη λαδόκολλα.\nΓιατί μας αρέσουν τόσο πολύ αυτά τα σοκολατάκια με ξηρούς καρπούς;\nΕίναι πανεύκολα και νοστιμότατα. Και λιγάκι εθιστικά.\nΠεριέχουν καλά και θρεπτικά υλικά, οπότε μπορούμε να τα πούμε και υγιεινά.\nΕίναι νηστίσιμα, επομένως ιδανικά για την περίοδο πριν από το Πάσχα.\nΈχουν μικρό μέγεθος, οπότε μπορούμε να φάμε 1-2 και να ικανοποιήσουμε πλήρως την ανάγκη μας για κάτι γλυκό. Ξέρετε, εκείνες τις δύσκολες ώρες μετά από το μεσημεριανό γεύμα.\nΕίναι ιδανικά για κέρασμα.\nΑυτά για σήμερα! Εκτός απροόπτου θα τα πούμε την επόμενη εβδομάδα με τη συνταγή για τα αγαπημένα μας πασχαλινά κουλουράκια.\nγρήγορα/εύκολαεπιδόρπιοκαρύδαμε λίγα υλικάνηστίσιμαξηροί καρποίπαιδικάπάρτισνακσοκολάτα\nΜαρία Ξηρουχακη 15 Απριλίου 2022 - 22:48\n΅Να χαίρεσαι τον αγαπημένο σου σύζυγο Ερμιόνη! Αγαπημένοι ως τα βαθειά γεραματα!\nΤα σοκολατάκια σου απίθανα,μπαίνουν στο προγράμμα,απλά κ όμορφα!\nΜε το καλο να φτάσουμε στο Πάσχα με υγεια και χαρά!


19/08/2019, 11:35:41 ΜΜ\nΒέβαια ο «Τζιχάντι Τζακ» δήλωσε ότι δεν τον εξέπληξε η απόφαση της βρετανικής κυβέρνησης να του αφαιρέσει την υπηκοότητα, σε μια συνέντευξη που μεταδόθηκε σήμερα από το τηλεοπτικό κανάλι ITV.\n«Δεν εξεπλάγην, περίμενα κάτι τέτοιο», είπε ο Λετς, ο οποίος συνελήφθη το 2017 από τις κουρδικές δυνάμεις και κρατείται έκτοτε στη βόρεια Συρία. «Δεν πιστεύω ότι ένα κομμάτι χαρτί καθορίζει από πού είσαι. Αυτά τα πράγματα έχουν ελάχιστη σημασία για εμένα, για να είμαι ειλικρινής. Δεν νομίζω ότι η βρετανική υπηκοότητα είναι κάτι το σπουδαίο», πρόσθεσε σύμφωνα με το ΑΠΕ-ΜΠΕ.


Μια σύντομη αναδρομή του θρυλικού Volkswagen Beetle – Kalavrytapress\nΜετά από 80 χρόνια, το Beetle της Volkswagen έφτασε στο τέλος της διαδρομής του. Η κατασκευάστρια εταιρεία έχει ήδη ανακοινώσει ότι θα σταματήσει την παραγωγή του διάσημου “Σκαθαριού” το 2019.\nΤο Beetle πρωτοπαρουσιάστηκε στη δεκαετία του 1930, επί Αδόλφου Χίτλερ, ως το “αυτοκίνητο του λαού”. Σχεδιασμένο από τον Φέρντιναντ Πόρσε, το αυτοκίνητο με τις χαρακτηριστικές καμπύλες ήταν οικονομικό, πρακτικό και αξιόπιστο. Τρεις δεκαετίες αργότερα, το “Σκαθάρι” (όπως μετονομάστηκε) έγινε σύμβολο της δεκαετίας του 1960 και επικράτησε η αντίληψη “ό,τι είναι μικρό είναι και όμορφο”.\nΗ Γερμανία σταμάτησε να κατασκευάζει Beetle στα τέλη της δεκαετίας του ’70, αλλά το 1998 η Volkswagen λάνσαρε το New Beetle, που είχε τον “αέρα” του αρχικού αυτοκινήτου. Μια άλλη έκδοση κυκλοφόρησε το 2012, αλλά οι πωλήσεις συνεχώς μειώνονταν (στα 15.000 μοντέλα πέρυσι από 43.000 το 2013), οπότε ήρθε η ώρα το “Σκαθάρι” να πεθάνει.\nΣε μια προσπάθεια να κατασκευαστεί ένα προσιτό οικονομικά αυτοκίνητο για τους Γερμανούς εργαζόμενους, ο Αδόλφος Χίτλερ έδωσε εντολή στον μηχανικό Φέρντιναντ Πόρσε να σχεδιάσει ένα απλό, οικονομικό αυτοκίνητο για τον λαό. Το Type 1, όπως ονομάστηκε το πρώτο Beetle που παρήχθη, δανείστηκε στοιχεία από παλιότερα οχήματα της Porsche, αλλά και της τσεχοσλοβακικής Tatra. Τον Μάιο του ίδιου έτους, ο Χίτλερ εγκαινίασε το εργοστάσιο της Volkswagen στο Γούλφσμπεργκ. Η μαζική παραγωγή σταμάτησε εξαιτίας του Β’ Παγκοσμίου Πολέμου, αλλά είχαν ήδη κατασκευαστεί ορισμένα μοντέλα για αξιωματικούς του γερμανικού στρατού.\nΥπό την καθοδήγηση του Γουίλιαμ Μπέρνμπαχ της διαφημιστικής εταιρείας Doyle Dane Bernbach (DDB), με έδρα τη Νέα Υόρκη, δημιουργήθηκε η διαφήμιση “Think small” για τη Volkswagen. Σαράντα χρόνια αργότερα, αυτή η διαφήμιση βραβεύθηκε ως η καλύτερη διαφημιστική καμπάνια του 20ού αιώνα.\nΑυτήν τη χρονιά, το Type 1 ονομάζεται “Beetle”, δηλαδή “Σκαθάρι”, και η Disney παρήγαγε την πρώτη από τις έξι συνολικά ταινίες με πρωταγωνιστή τον Herbie, ένα ανθρωπόμορφο Beetle με το νούμερο 53 στο καπό του. Το 2018, ένα Beetle που πρωταγωνίστησε στις ταινίες του 1977 και 1982 βγήκε σε δημοπρασία και πωλήθηκε έναντι 128.700 δολαρίων.\nΓνωρίστε το New Beetle. Μετά από 60 χρόνια, η Volkswagen ανανέωσε ριζικά το αυτοκίνητο με γραμμές που θύμιζαν το Type 1. Το εν λόγω μοντέλο ενσωμάτωνε τετρακύλινδρο κινητήρα 115 ίππων, και την επόμενη χρονιά ο Μάικ Μάιερς οδήγησε μια… groovy έκδοσή του στην ταινία “Austin Powers: The Spy Who Shagged”.\nΟπότε, πρέπει να πούμε αντίο στο αγαπημένο μας “Σκαθάρι”; Όπως είπε ο επικεφαλής του Volkswagen Group της Αμερικής, “ποτέ μη λες ποτέ”.\nΤοπικές μπόρες σήμερα -Άνεμοι έως 7 μποφόρ στο Αιγαίο


Στης Γλαύκης το... Café: Εσείς τι θα λέγατε για την ανθρωπότητα;\nGiannis Pit 4 Ιανουαρίου 2018 - 6:38 μ.μ.\nΕμείς τι λέμε ε ;\nΓλαύκη μου, το ερώτημά σου είναι φιλοσοφικό και φυσικά ώριμο. Ως φιλοσοφικό κάθε ερώτημα δεν μπορεί να είναι ουδέτερο χωρίς το ιδεολογικό χρώμα.\nΑν ρωτάς λοιπόν τη δική μου γνώμη, γνώμη ενός Μαρξιστή, δεν μπορεί παρά να σου πει ότι, η οποιαδήποτε εξέλιξη του ανθρώπινου είδους δεν είναι απαλλαγμένη των σχέσεων παραγωγής που διέπουν αυτήν την εξέλιξη.\nΣυνεπώς το θέμα δεν είναι σε συμπεριφορές και υποκειμενισμούς αλλά σε παραγωγικές δομές και στο τι επακριβώς αυτές επιτρέπουν και καθοδηγούν.\nΠάμε λοιπόν δυνατά στον καινούργιο μας βηματισμό για την νέα χρονιά.\nΤις ευχές μου μια ακόμα φορά.\nΓλαύκη 9 Ιανουαρίου 2018 - 3:11 μ.μ.\nΟι παραγωγικές δομές έπαιξαν, και εξακολουθούν, καθοριστικό ρόλο στην εξέλιξη της ανθρωπότητας και δε νομίζω ότι θα αλλάξει αυτό. Συμφωνώ με αυτό και ας μην είμαι Μαρξίστρια...\nΤο ζήτημα είναι ότι ανθρωπότητα είμαστε όλοι εμείς, ατομικά και σε συλλογικά πλαίσια. Δεν μπορεί να μείνει το άτομο και η εσωτερική εργασία που καλείται να κάνειέξω από τη συλλογικότητα, αφού εν μέρει τη διαμορφώνει. Είναι θαρρώ περισσότερο περίπλοκο από ό,τι μοιάζει να είναι.\nΕπειδή η ανθρωπότητα δε δείχνει σημάδια βελτίωσης, δε σημαίνει ότι ο άνθρωπος ατομικά θα πρέπει να παραιτηθεί της προσπάθειας να βελτιώνεται.\nΚαλή μας συνέχεια για φέτος σε ό,τι κάνει ο καθένας μας!\nΑνώνυμος 9 Ιανουαρίου 2018 - 12:06 π.μ.\nΟ άνθρωπος κατά τον ρουν της μυστηριώδους ζωής του\nΑυτά τα λόγια του Νίκου Γκάτσου από την Αμοργό τα βρήκα πολύ ταιριαστά στους προβληματισμούς σου...καλό βράδυ!\nΓλαύκη 9 Ιανουαρίου 2018 - 3:17 μ.μ.\nΘεωρώ ότι παρέθεσες εδώ το καλύτερο απόσπασμα από ένα φανταστικό έργο...!\nΘαύμασα πραγματικά από χθες το βράδυ που το διάβασα (ήταν ήδη αργά για να απαντήσω)!\nΚι όμως έτσι ακριβώς είναι!\nΤα εχει πει μοναδικά και πυκνά ο στοχαστικος ποιητής Γκάτσος...κι εγώ σ ευχαριστω!! Καλό βράδυ!


Θανάσης Σταυρόπουλος - Σελίδα 3\nΨάχνει τζίρο και… κατεύθυνση το Χρηματιστήριο\nΣε εξαιρετικά στενό εύρος διακύμανσης κινήθηκε ο Γενικός Δείκτης με τις συναλλαγές να μένουν στα 30,9 εκατ. ευρώ. Ρευστοποιήσεις σε Εθνική Τράπεζα, Πειραιώς και Alpha Bank καθώς και στη ΔΕΗ. Ανοδικά κινήθηκε ο ΟΠΑΠ.\nΧρηματιστήριο: Μυτιληναίος και ΔΕΗ έκαναν τη διαφορά\nΑνοδική κίνηση στο χρηματιστήριο με τα blue chips να είναι σε ρόλο οδηγού και την Πειραιώς να δίνει βοήθειες. Διατηρείται σε χαμηλά επίπεδα η αξία των συναλλαγών. Πιέσεις σε Coca Cola και Alpha Bank.\nΧρηματιστήριο: Προσπαθεί για υψηλότερα ο Γενικός Δείκτης\nΚίνηση πάνω από τις 630 μονάδες στο Χρηματιστήριο, εν αναμονή και των σινιάλων από Φρανκφούρτη. Σε θετικό έδαφος οι τραπεζικές μετοχές, ξεχωρίζουν ανοδικά Ελλάκτωρ, Μυτιληναίος, Jumbo, ΓΕΚ Τέρνα. Τα σινιάλα από τις διεθνείς αγορές.\nΧρηματιστήριο: Κολλημένος στις 630 μονάδες ο Γενικός Δείκτης\nΟριακές μεταβολές στην εγχώρια αγορά, με τον Γενικό Δείκτη να περιορίζεται σε ιδιαίτερα στενό εύρος, που δεν ξεπερνά τις 3 μονάδες. Μεικτά πρόσημα για τις τράπεζες, ξεχωρίζουν ανοδικά Ελλάκτωρ και ΕΥΔΑΠ. Περιορισμένος ο τζίρος.\nΝέα επιχείρηση... αποκόλλησης στο Χρηματιστήριο\nΣταθεροποιητική η εκκίνηση για το Γενικό Δείκτη. Συνέχεια στη χθεσινή αντίδραση ψάχνουν οι long, πρώτος στόχος η απομάκρυνση από τις 630 μονάδες. Σε διεθνές κλίμα, εταιρικά αποτελέσματα και... Φρανκφούρτη το ενδιαφέρον.\nΧρηματιστήριο: Με τα… ψιλά στα υψηλά ημέρας\nΣτις 631 μονάδες ο Γενικός Δείκτης σε μια αναγνωριστικού χαρακτήρα συνεδρίαση μετά τη χθεσινή βουτιά. ΕΥΔΑΠ, ΔΕΗ, Εθνική Τράπεζα Alpha Bank και Μυτιληναίος σήκωσαν το βάρος της αντίδρασης. Στα 30,4 εκατ. ευρώ η αξία συναλλαγών.\nΑναζήτηση τάσης στο ελληνικό χρηματιστήριο\nΟριακά ανοδικά κινείται ο Γενικός Δείκτης, ενώ η χαμηλή αξία συναλλαγών δεν επιτρέπει στην εγχώρια αγορά να αποκτήσει συγκεκριμένη τάση. Περιορίστηκαν οι αρχικά μεγάλες απώλειες στη μετοχή της Ελλάκτωρ. «Ξυπνούν» οι τράπεζες.\nΑντίδραση τεχνικού χαρακτήρα επιχειρεί η εγχώρια αγορά, εκμεταλλευόμενη και την εικόνα στα μεγάλα ευρωπαϊκά χρηματιστήρια. Νέα ημέρα υψηλών απωλειών για την Ελλάκτωρ. Ηπιες πιέσεις στις τραπεζικές μετοχές.\nΧρηματιστήριο: Σε δοκιμασία σημαντικά επίπεδα στήριξης\nΓενικός Δείκτης και FTSE25 επέπλευσαν χθες λίγο υψηλότερα από τις 625 και 1.494 μονάδες που αποτελούν κρίσιμα επίπεδα, τα οποία σήμερα εκτιμάται ότι θα δοκιμαστούν. Προβληματίζει και η διεθνής εικόνα των αγορών.\nΧρηματιστήριο: Γιατί έκανε… μακροβούτι ο ΓΔ\nΗ εκκίνηση των πωλήσεων στις τράπεζες (έκλεισαν με βουτιά 5,2%) και γιατί έγινε «μετάσταση» στα blue chips. Εμφανίστηκαν κάποιοι αγοραστές στις δημοπρασίες. Εξαίρεση στην πτώση η Μυτιληναίος, απώλειες 14% για τον τίτλο της Ελλάκτωρ.\nΔιευρύνονται οι απώλειες για τον Γενικό Δείκτη, που υποχωρεί προς τις 630 μονάδες. Επιδείνωση του κλίματος διεθνώς. Στις τράπεζες οι μεγαλύτερες πιέσεις, κάτω από τις 330 μονάδες ο κλαδικός δείκτης. Βουτιά για την Ελλάκτωρ.\nΧρηματιστήριο: «Red alert» από τις τράπεζες\nΚάτω από τις 640 μονάδες υποχωρεί ο Γενικός Δείκτης, με τις τραπεζικές μετοχές να μπαίνουν στο στόχαστρο των πωλητών. Πτώση άνω του 2,5% για τον κλαδικό δείκτη, χάνεται κρίσιμη στήριξη. Ανοδος για ΟΠΑΠ, Μυτιληναίο.\n«No money, no honey» στο Χρηματιστήριο\nΟριακή πτώση στο ξεκίνημα για τον ΓΔ. Η αύξηση των συναλλαγών προϋπόθεση για να κινηθεί πειστικά υψηλότερα το ΧΑ. Το θετικό κλίμα στις διεθνείς αγορές καλούνται να αξιοποιήσουν οι επενδυτές. Το κρίσιμο όριο για τον Γενικό Δείκτη.\nΧρηματιστήριο: Νωχελική κίνηση προς τις 641 μονάδες\nΜε ήπιες συναλλαγές (30,6 εκατ. ευρώ) και απώλεια μέρους των κερδών, σε επίπεδο Γενικού Δείκτη, στα τελευταία λεπτά έκλεισε η συνεδρίαση. ΔΕΗ, ΟΛΠ και Φουρλής τα blue chips με τα μεγαλύτερα κέρδη. Πιέσεις στον τραπεζικό κλάδο.\nΧρηματιστήριο: Εγκλωβισμένος ο Γενικός Δείκτης\nΣε στενό εύρος η διακύμανση του Γενικού Δείκτη, μετά βίας περνά τις τρεις μονάδες παρά την ευρεία άνοδο στις ευρωαγορές. Μικρές απώλειες για τις τράπεζες, κίνηση υψηλότερα για ΟΤΕ και ΔΕΗ. Πιέσεις για Ελλάκτωρ.\nΧρηματιστήριο: Χωρίς νεύρο στις 640 μονάδες\nΟριακά υψηλότερα κινείται η εγχώρια αγορά, παρά τη θετική τάση στις διεθνείς αγορές. Προβληματίζει η πολύ χαμηλή αξία συναλλαγών. Κέρδη για Coca Cola, ΟΤΕ, πιέζονται χαμηλότερα Aegean και Ελλάκτωρ. Κλειστή η Wall.\nΨάχνει τζίρο και... διαφυγή το Χρηματιστήριο\nΑνοδικά στο ξεκίνημα ο Γενικός Δείκτης, με το βλέμμα στις διεθνείς αγορές. Τα σινιάλα από την αμερικανική αγορά και ο κίνδυνος double dip στην Ευρώπη. Οι κινήσεις σε ΟΤΕ-ΔΕΗ και ο «άγνωστος Χ». Αργία σήμερα στη Wall.\n«Ανετη» επικράτηση των πωλητών στο Χρηματιστήριο\nΚάτω από τις 640 μονάδες ο Γενικός Δείκτης με τις πιέσεις να είναι έντονες σε OTE, Πειραιώς, Coca Cola και ΟΠΑΠ. Αντιστάθηκαν ΔΕΗ, ΓΕΚ Τέρνα και Aegean. Πέρασε τα 40 εκατ. ευρώ η αξία συναλλαγών.\nΧρηματιστήριο: Με Coca Cola χώνεψε τη βουτιά του ΑΕΠ\nΤο θετικό πρόσημο του Γενικού Δείκτη εξασφάλισε η άνοδος κατά 3,2% της Coca Cola και το +2,58% του ΟΠΑΠ. Ανοδικά κινήθηκαν Alpha Bank και Σαράντης. Πίεση στη Motor Oil, τα ΕΛΠΕ, την Πειραιώς και τον ΟΤΕ. Παρουσία αγοραστών συνέχεια στην αγορά ομολόγων, που διατηρεί σαφώς συγκριτικά καλύτερη εικόνα.\nΧρηματιστήριο: Σε υψηλό 10 ημερών ο Γενικός Δείκτης\nΣτο τέλος κινήθηκαν οι αγοραστές και έκριναν το πρόσημο της συνεδρίασης. Με μικρές κινήσεις επιχειρεί η εγχώρια αγορά να κινηθεί προς υψηλότερα επίπεδα τιμών. ΔΕΗ, Μυτιληναίος, ΟΤΕ και Πειραιώς οι κερδισμένοι της ημέρας.


Πρώτη καταχώρηση: Παρασκευή, 11 Ιουλίου 2014, 23:32\nΣτην Κούβα έφτασε την Παρασκευή ο πρόεδρος της Ρωσίας Βλαντίμιρ Πούτιν στο πλαίσιο της περιοδείας του στη Λατινική Αμερική που έχει στόχο την αναθέρμανση των σχέσεων της χώρας του με «παλιούς φίλους» από τη σοβιετική εποχή.\nΟ Πούτιν είναι προγραμματισμένο να συναντηθεί με τον πρόεδρο της Κούβας Ραούλ Κάστρο και τον αδελφό του, τον ηγέτη της επανάστασης Φιδέλ Κάστρο, μετέδωσαν τα κρατικά μέσα ενημέρωσης.\nΟ Ρώσοσς Πρόεδρος αναμένεται να συναντηθεί με τον 87χρονο Φιδέλ, η υγεία του οποίου είναι εύθραυστη, στο σπίτι του στην Αβάνα.\nΣε συνέντευξη που παραχώρησε την Πέμπτη στο πρακτορείο ειδήσεων «Prensa Latina» της Κούβας, ο Πούτιν υπογράμμισε πως η Ρωσία είναι και πάλι έτοιμη να συνεργαστεί πιο βαθιά και πιο μακροπρόθεσμα με την Κούβα.\nΤο εναπομείναν ποσό των 2,6 δισεκ. ευρώ πρόκειται να αποπληρωθεί στη Μόσχα από την κυβέρνηση της Κούβας σε μια περίοδο δέκα ετών.\nΟ Πούτιν αναμένεται το Σάββατο να ταξιδέψει στην Αργεντινή και να φθάσει την Κυριακή στη Βραζιλία, όπου θα παρακολουθήσει τον τελικό του Παγκοσμίου Κυπέλλου ποδοσφαίρου ανάμεσα στη Γερμανία και στην Αργεντινή στο Ρίου ντε Ζανέιρου. Αναμένεται ότι θα έχει στο περιθώριο του μια σύντομη συνάντηση με την καγκελάριο της Γερμανίας Άγγελα Μέρκελ.\nΤελευταία ενημέρωση: Παρασκευή, 11 Ιουλίου 2014, 23:32


Δημοσίευση: 1 KINGSMAN:THE SECRET SERVICE (2015) Την / Το Πεμ 15 Ιαν 2015, 17:50\nΣενάριο:ΤΖΕΪΝ ΓΚΟΛΝΤΜΑΝ, ΜΑΘΙΟΥ ΒΟΝ\nΗθοποιοί:ΣΑΜΙΟΥΕΛ ΤΖΑΚΣΟΝ, ΚΟΛΙΝ ΦΕΡΘ, ΜΑΪΚΛ ΚΕΪΝ, ΤΑΡΟΝ ΕΓΚΕΡΤΟΝ\nΒασισμένη στο ομώνυμο κόμικ του Μαρκ Μίλερ και σε σκηνοθεσία του Μάθιου Βον (KICK ASS, Χ-MEN: Η ΠΡΩΤΗ ΓΕΝΙΑ), η ταινία περιστρέφεται γύρω από την Kingsman, μία άκρως μυστική υπηρεσία. Τη στιγμή που όλος ο πλανήτης απειλείται από μία παρανοϊκή high-tech ιδιοφυία, η Kingsman θα στρατολογήσει έναν άξεστο αλλά πολλά υποσχόμενο νεαρό, με σκοπό να ενσωματωθεί στο ανταγωνιστικό εκπαιδευτικό πρόγραμμα της υπηρεσίας.\nΗ ταινία θα προβληθεί στους ελληνικούς κινηματογράφους στης 12 Φεβρουαρίου 2015, Αποκλειστικά μόνο από το thegreeksenergy.com\nΔημοσίευση: 2 Απ: KINGSMAN:THE SECRET SERVICE (2015) Την / Το Πεμ 15 Ιαν 2015, 20:19\nσταματημό δεν έχουν εκεί στην Αμερική με της ταινίες. :D\nΔημοσίευση: 3 Απ: KINGSMAN:THE SECRET SERVICE (2015) Την / Το Πεμ 12 Φεβ 2015, 22:38\nΔημοσίευση: 4 Απ: KINGSMAN:THE SECRET SERVICE (2015) Την / Το Σαβ 28 Φεβ 2015, 12:57\nΩραια ταινιουλα! Ο jackson απιστευτο γελιο!!\nthegreeksenergy.com » Ψυχαγωγία » Ταινίες » KINGSMAN:THE SECRET SERVICE (2015)


Ανοίγει την Τρίτη 14 Σεπτεμβρίου η πλατφόρμα για την χορήγηση τρίτης δόσης στους ανοσοκατεσταλμένους – healthup.gr\nΤο πρώτο θέμα είναι, όπως όλοι γνωρίζουμε, ο εμβολιασμός παιδιών και εφήβων ηλικίας 12 ως 17 ετών. Από την καταγραφή των κρουσμάτων στον ΕΟΔΥ, όπως ήδη έχω αναφέρει στην προηγούμενη συνάντηση, παρατηρείται μία ραγδαία αύξηση του αριθμού των κρουσμάτων πριν ακόμη ανοίξουν τα σχολεία.\nΣτοιχεία ανάλογα από τις Ηνωμένες Πολιτείες της Αμερικής που δημοσιεύθηκαν στο δελτίο MMWR πριν λίγες ημέρες, δείχνουν ότι οι νοσηλείες παιδιών και εφήβων δεκαπλασιάστηκαν μέσα στο διάστημα από 1/3/20 έως 14/8/21 λόγω της επικράτησης της παραλλαγής Δ, ενώ επιπλέον φάνηκε ότι οι ανεμβολίαστοι έφηβοι είχαν δεκαπλάσια πιθανότητα να νοσηλευτούν συγκριτικά με τους εμβολιασμένους.\nΗ Εθνική Επιτροπή Εμβολιασμών σε συνεργασία και με το Υπουργείο Παιδείας έχει αναρτήσει στο διαδίκτυο, απαντήσεις για τα πιο συνήθη ερωτήματα που απευθύνουν γονείς και εκπαιδευτικοί σχετικά με τον εμβολιασμό των παιδιών αυτής της ηλικίας.\nΤέλος, μια αναφορά στην 3η δόση που όλους απασχολεί. Να θυμίσουμε ποιος είναι ο στόχος της χορήγησης της 3ης δόσης των Covidεμβολίων.\nΤο πρώτο είναι να δοθεί σε άτομα που δεν ανταποκρίθηκαν λόγω μειωμένης ανοσιακήςλειτουργίας, που δεν ανταποκρίθηκαν δηλαδή στον πρωτογενή εμβολιασμό και η 3η δόση ενέχει τη θέση της συμπληρωματικής δόσης, της πρόσθετης δόσης.\nΟ δεύτερος στόχος είναι να δοθεί σε άτομα των οποίων τα επίπεδα των αντισωμάτων, λόγω παρέλευσης μακρού χρόνου από την ηλικία του εμβολιασμού, έχουν μειωθεί και επομένως χρειάζεται μία ενίσχυση για τη βελτίωση του επιπέδου των αντισωμάτων τους.\nΝομίζω ότι σε προηγούμενη συνάντηση είχαμε αναφέρει το θέμα της απόφασης της Εθνικής Επιτροπής Εμβολιασμών. Απλώς να θυμίσω ότι με βάση τα επιδημιολογικά δεδομένα και τα βιβλιογραφικά δεδομένα, η Εθνική Επιτροπή είχε γνωμοδοτήσει υπέρ του εμβολιασμού των ατόμων που είναι σε αυξημένο κίνδυνο κατ’ αρχάς, λόγω των νοσημάτων που διαταράσσουν την ανοσιακή ανταπόκριση και άρα δεν οικοδομούν ανοσία σε ποσοστό που είναι και κατώτερο του 50% και σε αυτήν την ομάδα των ατόμων περιλαμβάνονται οι μεταμοσχευμένοι, είτε συμπαγών οργάνων ή αιμοποιητικών κυττάρων, τα άτομα με καρκίνο, οι νεφροπαθείς, οι οποίοι βρίσκονται σε αιμοκάθαρση, άλλα χρόνια σοβαρά προβλήματα που δημιουργούν ανοσοανεπάρκεια ή νοσήματα τα οποία απαιτούν ειδική θεραπεία που μειώνει την ανοσιακή αντίδραση και καθιστά τα άτομα ευάλωτα.\nΤο επιχειρησιακό σχέδιο για την έναρξη του εμβολιασμού αυτής της ομάδος, θα σας το αναφέρει ο κύριος Θεμιστοκλέους και να πούμε ότι στη συνέχεια η Εθνική Επιτροπή Εμβολιασμών μελετά τα βιβλιογραφικά δεδομένα αλλά και τα επιδημιολογικά δεδομένα για τον καθορισμό των ομάδων του πληθυσμού που θα ακολουθήσουν στη συνέχεια για τη χορήγηση της 3ης δόσης.\nΣτις τελευταίες συναντήσεις της Επιτροπής, έχουμε καταλήξει στην ομάδα των ατόμων που θα ακολουθήσουν τους ανοσοκατασταλμένουςκαι είναι η ομάδα των ατόμων που διαμένουν σε Μονάδες Φροντίδας Ηλικιωμένων αφενός και τα άτομα ηλικίας άνω των 60 ετών.\nΗ πρόταση αυτή βρίσκεται σε τελική φάση επεξεργασίας, ενώ παράλληλα αξιολογούνται τα δεδομένα για την συνέχεια της κατάταξης των ομάδων των πληθυσμιακών που θα εμβολιαστούν, λόγω κινδύνου αυξημένης έκθεσης ή υποκειμένων προβλημάτων, όπως τα άλλα χρόνια νοσήματα.\nΗ επάρκεια των εμβολίων αλλά και η ετοιμότητα του επιχειρησιακού συστήματος νομίζω ότι θα βοηθήσει στην εφαρμογή του προγράμματος.\nΌμως, η αναφορά της τρίτης δόσης δεν θα πρέπει να υποβαθμίζει το βασικό πρόγραμμα εμβολιασμού που, επαναλαμβάνω, είναι με δύο δόσεις φυσικά για τα διδοσικά και μία δόση, όπως είναι για την περίπτωση του Johnson&Johnson και που αποτελεί τον πυλώνα της εκστρατείας εμβολιασμού στη χώρα μας. Αυτό το πρόγραμμα θέλει και στήριξη και προσπάθεια.\nΘα ήθελα με πραγματική συγκίνηση να μεταφέρω τα λόγια του Ιερέα Πατέρα Ανδρέα στις ΑρχάνεςΗρακλείου που οργάνωσε στην εκκλησία, σε συνεργασία με τους αρμοδίους, το πρώτο εμβολιαστικό κέντρο.\nΕίπε: «Η μοναδική λύση είναι το εμβόλιο και για αυτό το λόγο καλέσαμε τον κόσμο κάτω από τη σκέπη της Παναγίας να εμβολιαστεί». Τον ευχαριστούμε και βλέπουμε ότι αυτό που μας λέει είναι ότι επιστήμη, θρησκεία και ανθρωπιά συμπορεύονται, δεν αντιμάχονται.\nΟι δικλείδες ασφαλείας. προφανώς και δεν θα σας τις πω όλες, θα πω τις πιο προφανείς που γνωρίζουν όλοι. Κάθε ένας χρήστης, ο οποίος εντάσσει τα στοιχεία στο σύστημα έχει συγκεκριμένους κωδικούς, είναι προσωποποιημένοι, οι οποίοι δεν δανείζονται, δεν δίνονται και ανά πάσα στιγμή μπορούμε να δούμε ποιος διενέργησε τον εμβολιασμό.\nΆρα από τη στιγμή που ο οποιοσδήποτε εμβολιασμός, έγινε και αυτό στο περιστατικό της Καρδίτσας, δεν θα μπω σε περισσότερες λεπτομέρειες γιατί είναι η ΕΔΕ σε εξέλιξη, ξέρουμε με ποιου user χρήστη έγινε ο εμβολιασμός.\nΕπομένως, θα είναι πολύ κοντά η μία ομάδα με την άλλη μία κατηγορία. Το δε διάστημα, να ξέρετε ότι και στη βιβλιογραφία πότε θα δοθεί η 3η δόση, αλλά ποια 3η δόση; Αυτές τις ομάδες που σας είπα ότι έχουν μειονεκτική ανοσία λόγω της παρέλευσης χρόνου, όχι λόγω υποκείμενου ανοσιακού προβλήματος, όπως είναι οι μεταμοσχευμένοι.\nΤους μεταμοσχευμένους και τους ανοσοκατασταλμένους η 3η δόση μπορεί να δοθεί στο ελάχιστο και 4 εβδομάδες μετά από τη 2ηδόση. Το έχουμε προαναφέρει αυτό.\nΣτα άτομα που θα διεκδικήσουν την 3η δόση λόγω της μείωσης των αντισωμάτων, φαίνεται από τη βιβλιογραφία ότι το διάστημα είναι μετά τους 8 μήνες.\nΥπάρχουν δημοσιεύσεις που προσφέρουν νούμερα και για προστασία μεγαλύτερη και του ενός έτους. Αλλά εκεί φαίνεται ότι θα είναι το χρονικό διάστημα.\nΝα ανοίξουμε παρένθεση, ότι βεβαίως είναι προστατευμένοι. Ενισχύεται με την δόση αυτή. Επομένως δεν πρέπει να υπάρχει άγχος για το αν θα είναι στους 7, στους 8 ή στους 9 μήνες. Πιθανώς να είναι ακόμα και το 8 που λέμε, ένα πολύ σύντομο διάστημα.\nΣα ευχαριστούμε πολύ. Καλό σας βράδυ.


τρία cosplay σεξ βίντεο [Ετικέτα] | CosXplay.com\nτρία Cosplay Φύλο\nΨάχνατε για τρία cosplay βίντεο και έχουμε υπέροχα νέα για εσάς. Θα βρείτε πολλά υπέροχα τρία βίντεο με τα αγαπημένα σας cosplayσε αυτό το τμήμα. Δεν είναι εύκολο να βρεις ποιότητα τρία cosplay κλιπ μέσω του Διαδικτύου. Αλλά εργαζόμαστε σκληρά για να βρούμε όλα τα καλύτερα βίντεο, ώστε να μπορείτε να τα παρακολουθήσετε σε ένα μόνο μέρος - CosXplay.com! Αυτή η ετικέτα είναι αρκετά δημοφιλής επειδή πολλοί άνθρωποι αρέσουν σε τρία και δεν αποτελεί έκπληξη. Πείτε μας πώς σας αρέσουν αυτά τα βίντεο και μην διστάσετε να αφήσετε ένα σχόλιο. Όλοι οι παίκτες λατρεύουν να βλέπουν τα αγαπημένα τους cosplayμε κοστούμια των αγαπημένων τους χαρακτήρων. Και αυτό μπορείτε να περιμένετε σε όλες τις κατηγορίες και τις ετικέτες, συμπεριλαμβανομένων τριών ετικετών. Και αν είστε ένας από αυτούς τους παίκτες, θα εκτιμήσετε αυτήν την αποκλειστική επιλογή.


Πολιτική Προστασία - Συναγερμός για την «Ελπίδα»: Μόνο απαραίτητες μετακινήσεις για 48 ώρες | ekriti.gr\nΠΕΜ.26 Μαΐ 2022 01:19\n19:52 | 23/01/2022 newsroom ekriti.gr\nΜικρής έκτασης προβλήματα ως τώρα\n»Πριν από λίγο ολοκληρώσαμε μια ευρεία συντονιστική σύσκεψη με συμμετοχή όλων των φορέων της χώρας που ασχολούνται με την Πολιτική Προστασία. Σε αυτή την συντονιστική σύσκεψη συμμετείχαν οι Περιφέρειες, οι Δήμοι, το Πυροσβεστικό Σώμα, οι Ένοπλες Δυνάμεις, η Ελληνική Αστυνομία, το ΕΚΑΒ, οι εταιρίες που διαχειρίζονται τους αυτοκινητόδρομους της χώρας και βέβαια, ο ΔΕΔΔΗΕ. Η σύσκεψη ολοκληρώθηκε με επιτυχία.\n»Θέλω να ευχαριστήσω όλους τους συμμετέχοντες, για την άψογη συνεργασία και την οικοδόμηση συνεργειών σε αυτό το δύσκολο καιρικό φαινόμενο που θα έχουμε να αντιμετωπίσουμε το επόμενο διήμερο. Όλοι είμαστε σε πλήρη ετοιμότητα. Είμαστε σε επαγρύπνηση για να αντιμετωπίσουμε κάθε ενδεχόμενο πρόβλημα.\n»Σύμφωνα με την ενημέρωση της ΕΜΥ, αύριο Δευτέρα, αλλά και την Τρίτη αναμένουμε πολύ έντονα καιρικά φαινόμενα με πρωτόγνωρες πυκνές χιονοπτώσεις σε περιοχές της χώρας όπου, συνήθως, δεν έχουμε ανάλογα καιρικά φαινόμενα. Προβλέπεται ότι σε κεντρικό και βόρειο Αιγαίο, Σποράδες, Εύβοια, ανατολική Θεσσαλία, κυρίως στη Μαγνησία, σε ανατολική Στερεά Ελλάδα και στην Αττική, ανατολική Πελοπόννησο, Κυκλάδες και Κρήτη, θα έχουμε τα πιο έντονα καιρικά φαινόμενα και πυκνές χιονοπτώσεις. Τα φαινόμενα στα βόρεια της χώρας θα αρχίσουν από αργά απόψε το βράδυ.\n»Γι’ αυτό ανεξαρτήτως του καιρού αυτή τη στιγμή, όλοι πρέπει να ξέρουν ότι ενδέχεται απρόοπτη αλλαγή του καιρού στην περιοχή τους. Ιδιαίτερα για την Αττική και σύμφωνα με την τελευταία ενημέρωση της ΕΜΥ, τα φαινόμενα αναμένεται να ξεκινήσουν λίγο νωρίτερα από την αρχική εκτίμηση των μετεωρολόγων, δηλαδή από νωρίς το μεσημέρι, αύριο Δευτέρα.\n»Τα θέματα που μας απασχόλησαν σε αυτή την σύσκεψη, εκτός από την ενημέρωση για την εξέλιξη του καιρού και το που βρισκόμαστε σε επίπεδο προετοιμασίας-ετοιμότητας, ήταν τρία. Η λειτουργία των σχολείων, η δυνατότητα των δυνάμεων που διαχειρίζονται τους αυτοκινητόδρομους να τους κρατήσουν ανοιχτούς, έτσι ώστε να συνεχιστεί απρόσκοπτα η οικονομική και κοινωνική δραστηριότητα της χώρας, η λειτουργικότητά της, καθώς και η διασφάλιση ότι παντού, ακόμη και στο πιο μικρό χωριό, δεν θα έχουμε προβλήματα με την ηλεκτροδότηση.\n»Σε σχέση με την λειτουργία των σχολείων: Γίνεται συνεχής αξιολόγηση της κατάστασης και όπως αντιλαμβάνεστε οι αποφάσεις θα ληφθούν κατά περίπτωση. Όπως είναι γνωστό, τις αποφάσεις για την λειτουργία των σχολείων θα τις λάβει η τοπική αυτοδιοίκηση 1ου και 2ου βαθμού. Για αυτό και στην Αττική αυτή τη στιγμή διεξάγεται σύσκεψη με τον Περιφερειάρχη και τους Δημάρχους για να ληφθούν οι αποφάσεις με βάση τα νέα μετεωρολογικά δεδομένα.\n»Σε ό,τι αφορά περιοχές της Εύβοιας, Σποράδες αλλά και νησιά των Κυκλάδων, έχουν ήδη παρθεί αποφάσεις από την τοπική αυτοδιοίκηση και ορισμένα σχολεία ή ακόμη και όλα τα σχολεία σε κάποιες περιοχές, θα μείνουν κλειστά για το επόμενο διήμερο. Οι γονείς θα ενημερωθούν από τα μέσα ενημέρωσης για τις συγκεκριμένες περιοχές. Είναι σαφές ότι όπου δεν λειτουργήσουν τα σχολεία θα υπάρξει τηλεκπαίδευση. Το έχει προετοιμάσει ήδη το Υπουργείο Παιδείας και η τηλεκπαίδευση θα συνεχίσει, όπως έχει ήδη γίνει πάρα πολλές φορές και κατά την περίοδο της πανδημίας.\n»Είπα και πριν ότι για την Αττική, θα ληφθούν συγκεκριμένες αποφάσεις στο πλαίσιο της σύσκεψης μεταξύ του Περιφερειάρχη και των Δημάρχων. Από πλευράς Πολιτικής Προστασίας, αιτιολογούμε αυτές τις αποφάσεις για τα σχολεία στη βάση δύο κύριων λόγων: Πρώτον, είναι δεδομένο από την ενημέρωση των μετεωρολόγων ότι τα φαινόμενα αναμένεται να ξεκινήσουν ενώ τα παιδιά θα βρίσκονται ήδη στα σχολεία και σε αυτή την περίπτωση, θα καθίσταται δύσκολη και ενδεχομένως επικίνδυνη η επιστροφή τους στο σπίτι.\n»Τα φαινόμενα θα εμφανιστούν δηλαδή αύριο μέσα στην ημέρα κατά την ώρα κατά την ώρα λειτουργίας των σχολείων. Ο δεύτερος παράγοντας βέβαια, είναι η πανδημία, καθώς τα παράθυρα των σχολείων πρέπει να παραμείνουν ανοιχτά και τις επόμενες μέρες θα έχουμε όντως πολύ δυνατό ψύχος και σε κάποιες περιπτώσεις, παγετό. Επαναλαμβάνω όμως ότι η τελική απόφαση θα ανακοινωθεί από την Περιφέρεια Αττικής σε συνέχεια σύσκεψης με τους Δήμους, η οποία πραγματοποιείται αυτή την ώρα.\n»Δεύτερο σημείο: οι μετακινήσεις. Απευθύνουμε ισχυρή έκκληση προς τους πολίτες να είναι πάρα πολύ προσεκτικοί και να αποφεύγουν κάθε μη απαραίτητη μετακίνηση για τις επόμενες 48 ώρες. Η απότομη αλλαγή του καιρού πρέπει να μας προβληματίσει πολύ στις μετακινήσεις μας, γιατί μπορεί να φύγουμε από το σπίτι μας με αίθριο καιρό, αλλά όταν θα επιστρέφουμε να είναι εντελώς διαφορετικές οι συνθήκες. Επίσης, απευθύνουμε ισχυρή σύσταση προς τους πολίτες των περιοχών όπου αναμένονται έντονα φαινόμενα να έχουν μαζί τους αντιολισθητικές αλυσίδες.\n»Για τους αυτοκινητόδρομους: Θα γίνει μεγάλη προσπάθεια ώστε να παραμείνουν ανοιχτοί, ώστε να συνεχίσει η χώρα να λειτουργεί, ώστε να συνεχίσει απρόσκοπτα η οικονομική και κοινωνική δραστηριότητα. Από τη σύσκεψη, φάνηκε ότι η στενή συνεργασία των εταιρειών διαχείρισης των αυτοκινητόδρομων και της Τροχαίας, θα μας βοηθήσει ώστε να μην κλείσει ούτε λεπτό ένας εθνικός δρόμος, ένας αυτοκινητόδρομος. Εάν παρ’ ελπίδα αυτό συμβεί, οι πολίτες θα έχουν άμεση ενημέρωση για περιορισμό της κίνησης κι εδώ αναφέρομαι κυρίως στα βαρέα οχήματα.\n»Στην περίπτωση των βαρέων οχημάτων, επαναλαμβάνω, Τροχαία και εταιρείες διαχείρισης εγγυώνται ότι μπορούν να διαχειριστούν το φαινόμενο και να μείνουν ανοιχτοί οι δρόμοι. Εντούτοις, ειδικά για τα βαρέα οχήματα, συστήνουμε, σε όσους σκοπεύουν να χρησιμοποιήσουν τον οδικό άξονα Αθηνών-Θεσσαλονίκης, να χρησιμοποιήσουν άλλους ανάλογους αυτοκινητόδρομους, παραδείγματος χάριν την Ολυμπία και Ιονία Οδό, έτσι ώστε να αποφύγουν κάθε ενδεχόμενο πρόβλημα.\n»Η σύσταση για τα βαρέα οχήματα είναι ισχυρή καθώς πρέπει να αποφύγουμε πάση θυσία οποιαδήποτε εκτροπή ενός βαρέος οχήματος μέσα στον αυτοκινητόδρομο. Ένα τέτοιο συμβάν δημιουργεί πολλές φορές ανυπέρβλητα προβλήματα.\n»Επίσης, οι οδηγοί Ι.Χ. οχημάτων που σχεδιάζουν να μετακινηθούν στον άξονα Αθήνας-Θεσσαλονίκης, θα πρέπει να έχουν οπωσδήποτε μαζί τους αντιολισθητικές αλυσίδες. Η Αστυνομία, αναλόγως της εξέλιξης των καιρικών φαινομένων, δεν θα επιτρέπει σε οχήματα δίχως αντιολισθητικές αλυσίδες να εισέρχονται στον αυτοκινητόδρομο.\n»Το τρίτο θέμα που συζητήσαμε στη σύσκεψη ήταν η ηλεκτροδότηση σε όλη τη χώρα: Με τις προσπάθειες του ΔΕΔΔΗΕ αυτές τις δύο μέρες – αν και τα φαινόμενα δεν ήταν τόσο έντονα – δεν υπήρξαν ούτε μικρά χωριά που να έμειναν έστω και για λίγο χωρίς ρεύμα. Μόνο στην Εύβοια και στην Άνδρο και είχαμε μια πολύ μικρής διάρκειας διακοπή ρεύματος που αποκαταστάθηκε άμεσα.\n»Με τη συνεχή συνεργασία και τον συντονισμό μεταξύ του Υπουργείου μας, της Πολιτικής Προστασίας, των Ενόπλων Δυνάμεων, των Περιφερειών, των Δήμων και του ΔΕΔΔΗΕ, πιστεύουμε ότι θα έχουμε άμεση αποκατάσταση την ηλεκτροδότησης παντού, όπου και αν σημειωθούν προβλήματα. Ενημερώνουμε ότι έχουν ήδη πραγματοποιηθεί σε πολλές περιοχές της χώρας κοπές δέντρων και κλαδιών γύρω από τους πυλώνες μεταφοράς ρεύματος από τον ΔΕΔΔΗΕ και άλλες υπηρεσίες, ενώ, κι εδώ είναι μία ειδική περίπτωση, έχει υπάρξει ειδική πρόνοια ώστε οι σεισμόπληκτες περιοχές όπως το Αρκαλοχώρι στην Κρήτη, να μην αντιμετωπίσουν προβλήματα στην ηλεκτροδότηση.\n»Επίσης, ενημερώνουμε ότι μέσω του 112, θα σταλεί όπου κριθεί απαραίτητο μήνυμα προς τους πολίτες με τις απαραίτητες οδηγίες και συστάσεις για τα έντονα καιρικά φαινόμενα (σημ: εστάλη ήδη σε Μαγνησία, Σποράδες, Φθιώτιδα, Εύβοια, βόρειες Κυκλάδες και Λήμνο).\n»Έχουμε μπροστά μας ένα δύσκολο διήμερο. Χρειάζεται από όλους προσοχή και εγρήγορση. Θερμή παράκληση: ακολουθείτε πιστά τις οδηγίες των Αρχών. Είμαι πεπεισμένος ότι με σωστή συνεργασία όλων των φορέων, τη βοήθεια των πολιτών, θα μπορέσουμε να μειώσουμε, αν είναι δυνατόν στο ελάχιστο, τις επιπτώσεις από αυτήν την κακοκαιρία. Έχω δηλώσει κατ’ επανάληψη αυτές τις μέρες ότι η χώρα διαθέτει ένα εξαίρετο ανθρώπινο δυναμικό που μπορεί να διαχειρίζεται κρίσεις και πιστεύω για μία ακόμη φορά, αυτό θα επιβεβαιωθεί απολύτως».\nΕτοιμότητα για άμεση επέμβαση\nΤηλεφωνική γραμμή για αναγγελίες βλαβών στον ΔΕΔΔΗΕ\nΚακοκαιρία: Προσοχή στα γατάκια που κρύβονται κάτω από το ΙΧ\nΚακοκαιρία "Ελπίδα": Άσπρισε όλη η χώρα - Επί ποδός ο κρατικός μηχανισμός( Δείτε την εξέλιξη της κακοκαιρίας)\nΚακοκαιρία: Χιόνι σε όλη την πόλη του Ηρακλείου- Δείτε εικόνες\nΚακοκαιρία Χιόνια Χρήστος Στυλιανίδης Πολιτική Προστασία


Απίστευτο μπέρδεμα με τον ΦΠΑ. Δείτε τις λεπτομέρειες. | tet-a-tet.gr\n← Επιστροφή στο Μεγάλη σπείρα είχε κατακλέψει εκατοντάδες επιβάτες σε Μετρό και Ηλεκτρικό\nΕπίθεση Τσίπρα σε Λαφαζάνη-Βαρουφάκη: Μην κρύβεστε πίσω από την υπογραφή μου! →\nΑπίστευτο μπέρδεμα με τον ΦΠΑ.\nΔείτε τις λεπτομέρειες.\nΔυσκολίες για τους επαγγελματίες φέρνουν οι νέοι συντελεστές ΦΠΑ, αφού τα πράγματα είναι αρκετά μπερδεμένα, με το φόρο να “ανεβοκατεβαίνει” ανάλογα με το αν ένα προϊόν ζυγίζεται, αν έχει αλάτι, αν παραδίδεται στο σπίτι ή στο χέρι κλπ.\nΠιο αναλυστικά, οι ξενοδόχοι πρέπει να υπολογίζουν τα εξής:\n- από 20 Ιουλίου μέχρι και 30 Σεπτεμβρίου η διανυκτέρευση θα βαρύνεται με ΦΠΑ 6% , αντί 6,5% που ίσχυε έως την περασμένη εβδομάδα. Από 1ης Οκτωβρίου πάει στο 13%.\n- για τις νησιωτικές περιοχές μέχρι 30 Σεπτεμβρίου ο ΦΠΑ στη διανυκτέρευση θα πάει σε 4%, αντί 5% που ισχύει σήμερα. Από 1ης Οκτωβρίου σε κάποια νησιά του Αιγαίου (Μύκονο, Σαντορίνη κλπ) αυξάνεται στο 13%, ενώ στα υπόλοιπα θα μείνει στο 9%.\n- αν η διαμονή συμπεριλαμβάνει πρωινό, το 5% της αξίας θα υπάγεται στον κανονικό συντελεστή ΦΠΑ 23% (ή 16% από τον Οκτώβριο στα νησιά εκτός από Μύκονο και Σαντορίνη) ως αντιπαροχή για το πρωινό. Το υπόλοιπο 95% θα υπολογίζεται σαν αξία διαμονής, με τον αναλογούντα ΦΠΑ (6% ή 4% έως 30 Σεπτεμβρίου και 13% ή 9% από εκεί και ύστερα).\n- αν η διαμονή συμπεριλαμβάνει ημιδιατροφή, το 15% της αξίας θα υπάγεται στον κανονικό συντελεστή ΦΠΑ 23%. Το 85% θα φορολογείται ως τιμή διανυκτέρευσης.\n- αν η διαμονή συμπεριλαμβάνει πλήρη διατροφή, το 25% της τιμής θα υπάγεται σε ΦΠΑ 23%.\n- για διαμονή all inclusive το 30% της τιμής θα υπάγεται σε ΦΠΑ 23%.\nΣτα υπόλοιπα 2/3 της τιμής του πακέτου η τιμή θα υπολογίζεται σαν διανυκτέρευση.\n- αν τα φαγητά σερβίρονται στο μαγαζί ο ΦΠΑ είναι 23% σε όλα τα είδη και όλες τις επχειρήσεις, ανεξαρτήτως των ειδών.\n- αν πρόκειται για delivery ή αν οι πελάτες τα παίρνουν στο χέρι τότε εφαρμόζεται διαφορετικός συντελεστής ΦΠΑ για κάθε προϊόν. Πχ: ΦΠΑ 13% για το νερό, για το γάλα ή για το ψωμί εφόσον χρεώνεται χωριστά, αλλά ΦΠΑ 23% για τα γλυκά, τα λοιπά αρτοποιήματα, τους καφέδες κλπ.\nΤο ψωμί θεωρείται βασική εξαίρεση και υποτίθεται πως ανήκει στο 13%, αλλά τελικά δεν είναι σαφές πώς θα φορολογείται. Ο Πανελλήνιος\nΣύνδεσμος Αρτοποιητικών Μονάδων απέστειλε επιστολή προς τα συναρμόδια Υπουργεία ζητώντας να ξεκαθαριστεί το ζήτημα, γιατί ο Νόμος 4334/2015 αναφέρει πως «ψωμί χωρίς προσθήκη άλλων ουσιών ή περαιτέρω επεξεργασμένο» παραμένει στον ΦΠΑ 13%, αλλά η διατύπωση αυτή είναι ασαφής.\nΤέλος, τα φροντιστήρια πάνε όλα από μηδέν τοις εκατό στο 23%, αλλά τα ιδιαίτερα μαθήματα στο σπίτι εξαιρούνται από τον ΦΠΑ.


Αγνοείται ένας 24χρονος στον Όλυμπο :: left.gr\n22:02 | 15.10.2014\nΑγνοείται ένας 24χρονος στον Όλυμπο\nΣε εξέλιξη επιχείρηση των Αρχών για τον εντοπισμό και διάσωση αλλοδαπού. Παίρνει μέρος δύναμη της Πυροσβεστικής Υπηρεσίας Λιτοχώρου, με τρία άτομα που φέρουν τον αναγκαίο διασωστικό εξοπλισμό.\nΈνας 24χρονος αλλοδαπός αγνοείται στον Όλυμπο. Όπως έγινε γνωστό από την Πυροσβεστική Υπηρεσία που συμμετέχει στις έρευνες, ο 24χρονος, γερμανός υπήκοος μαζί με την μητέρα του ξεκίνησαν περπατώντας, μέσω μονοπατιού, να κατεβούν από τα Πριόνια του Ολύμπου στο παλιό Μοναστήρι του Αγίου Διονυσίου. Κάποια στιγμή, η μητέρα έχασε τα ίχνη του γιου της που προπορευόταν, γύρισε πίσω στα Πριόνια, απευθύνθηκε για βοήθεια στο καταφύγιο και έτσι ενημερώθηκαν οι Αρχές ότι αγνοείται ο 24χρονος.\nΑμέσως στήθηκε επιχείρηση διάσωσης, στη οποία παίρνει μέρος δύναμη της Πυροσβεστικής Υπηρεσίας Λιτοχώρου, με τρία άτομα που φέρουν τον αναγκαίο διασωστικό εξοπλισμό. Στις έρευνες συμμετέχει επίσης η Ελληνική Ομάδα Διάσωσης με δύο άτομα, ενώ καθ’οδόν από τη Θεσσαλονίκη είναι ακόμη πέντε άτομα.\nΌπως δήλωσε στο Αθηναϊκό-Μακεδονικό Πρακτορείο, ο Διευθυντής Επιχειρήσεων της Ελληνικής Ομάδας Διάσωσης, Αλέξανδρος Λιάμος, οι έρευνες για τον 24χρονο που αγνοείται στο μονοπάτι Ε4 ξεκίνησαν μετά τις 4 το απόγευμα. Ο κ.Λιάμος σημείωσε ότι ο 24χρονος έχει μαζί του τρόφιμα, νερό καθώς και ρούχα.\ntags: 'Ολυμπος, αγνοούμενος\nΜπροστά στο υπ. Υγείας οι γιατροί, ζητούν θωράκιση και ενίσχυση του ΕΣΥ


Διερεύνηση κινήτρων και ωφελειών από την εφαρμογή συστημάτων περιβαλλοντικής διαχείρισης σε ελληνικές επιχειρήσεις\nΠεριβάλλον -- Διαχείριση ; Σύστημα περιβαλλοντικής διαχείρισης ; Περιβάλλον -- Προστασία\nΗ συγκεκριμένη μεταπτυχιακή εργασία πραγματοποιήθηκε με σκοπό να παρουσιαστούν και να αξιολογηθούν τα αποτελέσματα έρευνας που πραγματοποιήθηκε στην Ελλάδα, σε επιχειρήσεις πιστοποιημένες με τα συστήματα περιβαλλοντικής διαχείρισης ISO 14001 και EMAS. Η έρευνα επικεντρώνεται: 1.\tΣτα αρχικά κίνητρα των επιχειρήσεων για την εισαγωγή ΣΠΔ 2.\tΣτα οφέλη από την υιοθέτηση του ΣΠΔ και 3.\tΣτα προβλήματα – μεγαλύτερα εμπόδια που αντιμετωπίζουν οι επιχειρήσεις για την εφαρμογή των συστημάτων περιβαλλοντικής διαχείρισης. Στις επιχειρήσεις που συμμετείχαν στην έρευνα, διακινήθηκαν ερωτηματολόγια τα οποία διαμορφώθηκαν ύστερα από μελέτη της διεθνούς αλλά και ελληνικής βιβλιογραφίας. Τα ερωτηματολόγια στάλθηκαν σε 117 επιχειρήσεις, πιστοποιημένες με ISO 14001 ή EMAS. Τελικά συγκεντρώθηκαν 48 ερωτηματολόγια, με ποσοστό ανταπόκρισης 41%. Τέλος, όσον αφορά τη συνολική αξιολόγηση του συστήματος περιβαλλοντικής διαχείρισης, οι υπεύθυνοι θεώρησαν ότι η πιστοποίηση τους βοήθησε πολύ ώστε να βελτιωθεί η προστασία του περιβάλλοντος. Συνολικά, το πιστοποιημένο ΣΠΔ αξιολογείται ότι είχε πολύ θετική επίδραση στις περισσότερες επιχειρήσεις ενώ θεωρείται και πολύ αξιόπιστο. Αντίθετα, η χαμηλότερη βαθμολογία παρατηρείται στο λόγο οφέλους / κόστους.


Έτσι θα τον «ανάψεις» χωρίς να τον ακουμπήσεις | in.gr\nΈτσι θα τον «ανάψεις» χωρίς να τον ακουμπήσεις\nΤο να τον «ανάψεις» είναι μια διαδικασία που θέλει πάθος και καλή επικοινωνία\nΔε χρειάζεται σε καμία περίπτωση να μπαίνεις στη διαδικασία να τον αγγίξεις αν θες να ανάψει.\nTips που θα βοηθήσουν\nΑρχικά ξεκινάς να μιλάς με νόημα στα μηνύματα. Τα μηνύματά σου δε χρειάζεται να σκεφτείς πολύ για να τα γράψεις. Να είσαι αυθόρμητη. Το πιο σέξι πράγμα είναι πάντα το πρώτο που σου έρχεται στο μυαλό και σίγουρα αυτό που σου βγάζει ο εκάστοτε άντρας. Δεν υπάρχει εγχειρίδιο ηδονής, ο κάθε άντρας σε ερεθίζει διαφορετικά και θα εκφραστείς ανάλογα.\nΚαλό είναι να τον κάνεις να καταλάβει ότι σου αρέσει και ότι θέλεις να κάνεις μαζί του σεξ αλλά να μην κάνεις σεξ από το τηλέφωνο ή τα μηνύματα πριν την πρώτη φορά. Μετά μπορείς να κάνεις ότι θέλεις. Αλλά όχι πριν.\nΣτο ραντεβού που θέλεις να τον κάνεις αεροπλάνο (δεν έχει καμία σημασία αν θα είναι το πρώτο, το δεύτερο ή το δέκατο ) να τον κοιτάς με την ψυχή σου. Οι άντρες δυσκολεύονται να κοιτούν στα μάτια αλλά τους αρέσει να τους κοιτούν στα μάτια, ειδικά στο σεξ. Βλέπουν μέσα απ αυτό, την ικανοποίηση.\nΚακά τα ψέμματα με κάποιον που γουστάρεις πολύ, θα σε οδηγήσει το σώμα σου να κάνεις αυτό που πρέπει. Θα θέλεις να τον αγγίξεις, θα θέλεις να τον χαιδέψεις, ( αλλά είπαμε δεν θα το κάνεις) αλλά όμως θα γέρνεις προς το μέρος του και θα σηκώνεις λίγο πιο ψηλά τη φούστα σου ή θα ακουμπάς συχνά το στήθος σου.\nΠρόσεξέ το, δεν είναι επιτηδευμένο. Είναι πηγαίο. Όλα αυτά, θα τον κάνουν να λάβει το παρασύνθημα. Οι άντρες έχουν φαντασία αν και δεν είναι το δυνατό τους σημείο. Μόλις βλέπει πως ακουμπάς τον εαυτό σου, δε θα κρατιέται να σε ακουμπήσει εκείνος.\nΣχετικά άρθρα: ➤ Χρήσιμα tips για να επαναφέρουν δύο γονείς τον ρομαντισμό στη σχέση τους ➤ Δέκα πράγματα που αν τα εφαρμόσεις θα κάνεις το καλύτερο κρεβάτι ➤ Έρευνα: Δείξτε παραπάνω προσοχή στη συγκεκριμένη ερωτική στάση


Καλή Αναστάση - ΜΕΤΩΠΟ -\nΛευκωσία, 07 Απριλίου 2007\nΤο ΜΕΤΩΠΟ Κυπρίων Φοιτητών Ηνωμένου Βασιλείου εύχεται σε όλους τους φοιτητές και φοιτήτριες και σε όλο τον Κυπριακό Ελληνισμό Καλό Πάσχα. Ελπίζουμε πως το χαρμόσυνο μήνυμα της Ανάστασης θα έρθει σύντομα και για την πατρίδα μας, μέσω της απελευθέρωσής της από τον τουρκικό ζυγό.\nΕίναι λυπηρό να γιορτάζουμε την Ανάσταση γνωρίζοντας ότι υπάρχουν ακόμη πρόσφυγες, αγνοούμενοι, εγκλωβισμένοι, τουρκικά στρατεύματα, βρετανικές βάσεις και ξένα συμφέροντα που επιβουλεύονται τον τόπο μας.\nΤο Κίνημα μας θα συνεχίσει να αγωνίζεται με ότι μέσα διαθέτει για δίκαιη, βιώσιμη και κυρίως δημοκρατική λύση του Κυπριακού, μακριά από εθελοδουλικές "διζωνικές ομοσπονδίες" και παραχωρήσεις άνευ ανταλλαγμάτων για μια πραγματική Ανάσταση της Κύπρου μας.\nComments Off on Καλή Αναστάση


Παγκόσμια διάκριση για το βίντεο-drone: Το Κάστρο της Μεθώνης στην κορυφή του κόσμου! - Messinia Live\nΤΟ ΒΙΝΤΕΟ ΤΗΣ DroneGr Cinematography Solutions ANAΔΕΙΧΤΗΚΕ “BEST AERIAL VIDEO 2018”!\nΟ στόχος επετεύχθη! 11.500 άτομα από όλο τον κόσμο είδαν την ομορφιά του τόπου μας!\nΓράφει η Θεοδώρα Δρακοπούλου: “Ενα μνημείο που στέκει αγέρωχο στο πέρασμα του χρόνου… Κάποτε, ένας μεγάλος στο χώρο του κινηματογράφου, μου είχε δώσει μια συμβουλή…. Αυτό που θα κινηματογραφείς, να έχει κάτι να σου πει…\nΑυτό ήταν τελικά το κλειδί της απήχησης και της επιτυχίας που είχε το συγκεκριμένο εγχείρημα. Κάθε κύμα που το χτυπά, κάθε πέτρα του, κάθε πολεμίστρα του, έχει να σου πει και μια ιστορία. Η δική μας δουλειά ήταν εύκολη. Απλά καθίσαμε προσεκτικά και το ακούσαμε να μας τη διηγείται”.\nRelated Items:"The Best Drone Videos 2018", “DroneGr”, DRONE, TOP, Θεοδώρα Δρακοπούλου, ΚΑΣΤΡΟ, ΜΕΘΩΝΗ


Η εφημερίδα του Βαλτινού: 16 Ιουν 2014\nΟι Αιγυπτιακοί περιστεριώνες, ή περιστερώνες, σε πολλές αιγυπτιακές πόλεις αλλά και κατά μήκος πολλών δρόμων ατενίζουν ψηλότερα από πολλά κτίρια σαν όρθιες πήλινες καμινάδες και χρησιμοποιούνται για την εκτροφή των περιστεριών.\nΟι Αιγυπτιακοί περιστερώνες είναι κατασκευασμένοι και κτισμένοι από φυσικά τούβλα λάσπης και είναι ιδιαίτερα διαδεδομένοι σε μια εξαιρετικά κοινή θέα σε όλη τη χώρα.\nΣε πολλά μέρη της Αιγύπτου οι περίεργοι περιστεριώνες είναι ένα σημαντικό μέρος του πολεοδομικού σχεδιασμού\nΕίναι τόσο διαδεδομένοι ώστε να αποτελούν ένα μέρος της αιγυπτιακής εθνικής ταυτότητας.\nΠαρά το γεγονός ότι, σε πολλές πόλεις της δυτικής Ευρώπης, τα περιστέρια θεωρούνται παράσιτα, και αρουραίοι με φτερά, στην Αίγυπτο θεωρούνται χρήσιμα, με διατροφική αξία και εκτρέφονται σε αστικές περιοχές μέσα σε Περιστερώνες.\nΣε μια χώρα με περιορισμένες καλλιεργήσιμες εκτάσεις, το περιστέρι είναι ένα μέρος της καθημερινής διατροφής, και χρήσιμο αγαθό για τη σίτιση ενός έθνους.\nΣε όλη την Αίγυπτο, τα περιστέρια καταναλώνονται ως τρόφιμα, και τα περιττώματά τους θεωρούνται και χρησιμοποιούνται ως ένα πολύτιμο λίπασμα.\nΠαραθέτουμε παρακάτω μια συλλογή από πανέμορφους Αιγυπτιακούς περιστεριώνες.\nΑναρτήθηκε από Τσιγάρας Δημ. στις 11:23 π.μ.


Κατρακυλά η Γουόλ Στριτ και παρασύρει την Ευρώπη - ΤΑ ΝΕΑ\ntanea.gr > Οικονομία > Κατρακυλά η Γουόλ Στριτ και παρασύρει την Ευρώπη\nΚατρακυλά η Γουόλ Στριτ και παρασύρει την Ευρώπη\nΣυνεδρίαση για γερά νεύρα πραγματοποιήθηκε χθες στη Γουόλ Στριτ, με τον δείκτη Ντάου Τζόουνς να καταγράφει μεγάλες διακυμάνσεις\nΚανελλόπουλος Γιώργος 5 Φεβρουαρίου 2018 | 21:30\nΜε νέα βουτιά στις τιμές των μετοχών στη Γουόλ Στριτ άρχισε χθες η χρηματιστηριακή εβδομάδα, ενώ οι έντονες διακυμάνσεις και η ανησυχία από το αμερικανικό χρηματιστήριο έφτασαν και στην Ευρώπη.\nΣτη Νέα Υόρκη ο δείκτης Ντάου Τζόουνς έφτασε να καταγράφει ενδοσυνεδριακά μεγάλη υποχώρηση έως 5% και τελικά έκλεισε με πτώση 4,6%. Πλέον ο Ντάου Τζόουνς βρίσκεται περίπου 10% πιο χαμηλά από τα ιστορικά υψηλά που κατέγραψε το δεύτερο δεκαήμερο του προηγούμενου μήνα, χάνοντας όλα τα φετινά κέρδη.\nΣτο Λονδίνο ο δείκτης FTSE υποχώρησε κατά 1,46%. Στη Φρανκφούρτη ο δείκτης DAX έκλεισε με πτώση 0,76%. Στο Παρίσι ο δείκτης CAC 40 υποχώρησε κατά 1,48%. Στο Χρηματιστήριο Αθηνών ο Γενικός Δείκτης έκλεισε με απώλειες 2,48% στις 853,67 μονάδες. Κύρια αιτία της αλλαγής κλίματος είναι οι συνεχώς αυξανόμενες προβλέψεις ότι οι κεντρικές τράπεζες, και ιδιαίτερα η Ομοσπονδιακή Τράπεζα των ΗΠΑ και η Ευρωπαϊκή Κεντρική Τράπεζα, ετοιμάζονται να κλείσουν τη στρόφιγγα της μεγάλης ρευστότητας. Αυτό αντικατοπτρίζεται και στα επιτόκια των ομολόγων που έχουν αρχίσει να ακολουθούν ανοδική πορεία επειδή πολλοί επενδυτές μειώνουν τις θέσεις τους σε αυτά. Ενδεικτική είναι η νέα χθεσινή αύξηση των επιτοκίων στα 10ετή ομόλογα των ΗΠΑ, που έφτασε το 2,8%. Επίσης πολλοί παίκτες της αγοράς επέλεξαν να ρευστοποιήσουν μέρος των κερδών τους για να μειώσουν τον επενδυτικό κίνδυνο, καθώς το ράλι των προηγούμενων μηνών είχε οδηγήσει τα χρηματιστήρια σε ΗΠΑ και Ευρώπη σε νέα ιστορικά υψηλά.\nΟ Λευκός Οίκος παρακολουθεί με προσοχή τις εξελίξεις, καθώς ανησυχεί για την πρόσφατη πτώση των τιμών, όπως προκύπτει από δηλώσεις αξιωματούχων της κυβέρνησης των ΗΠΑ στο δίκτυο CNBC. «Πάντα ανησυχούμε όταν η αγορά υποχωρεί, αλλά έχουμε επίσης εμπιστοσύνη στα θεμελιώδη μεγέθη της οικονομίας», ανέφερε αξιωματούχος στο τηλεοπτικό δίκτυο. Ο Ντόναλντ Τραμπ βασίζει μεγάλο μέρος της οικονομικής του πολιτικής στη θετική πορεία της Γουόλ Στριτ. Ο πολύ φθηνός δανεισμός από τη Fed και την ΕΚΤ έκανε πολλούς να ρίξουν χρήματα σε μετοχές και ομόλογα. Τώρα αυτοί οι επενδυτές αρχίζουν να μειώνουν τις θέσεις τους. Η Fed ετοιμάζεται να προχωρήσει φέτος σε νέες αυξήσεις των επιτοκίων του δολαρίου, ενώ η EKT αναμένεται να δώσει σήμα ότι θα τερματίσει προς το τέλος του έτους το πρόγραμμα ποσοτικής χαλάρωσης που περιλαμβάνει αγορές κρατικών ομολόγων.\nΕπειτα από μια έντονα ανοδική πορεία στις αρχές του 2018 και πολλές προειδοποιήσεις ότι το ράλι μπορεί να φτάνει προς το τέλος του, οι αγορές, όπως όλα δείχνουν, κάνουν παύση τώρα, για να επανεκτιμήσουν τις εξελίξεις.\nΟι προσδοκίες για την ανάπτυξη της οικονομίας και την κερδοφορία των επιχειρήσεων είναι θετικές, αλλά οι τάσεις αύξησης του πληθωρισμού αρχίζουν να κάνουν όλο και περισσότερες κεντρικές τράπεζες να επανεξετάζουν τη νομισματική τους πολιτική. Πάντως τα επιτόκια εξακολουθούν να βρίσκονται σε αρκετά χαμηλά επίπεδα με βάση τα ιστορικά δεδομένα.


Τροφές που θεωρούνται επικίνδυνες για τα μωρά - Agioi Theodoroi.gr\nHome ΠΕΡΙΕΡΓΑ Τροφές που θεωρούνται επικίνδυνες για τα μωρά\nΤροφές που θεωρούνται επικίνδυνες για τα μωρά\nΗ καλύτερη ηλικία για ν’ αρχίσουν τα μωρά τις στερεές τροφές είναι περίπου η ηλικία των έξι μηνών σύμφωνα με την Αμερικανική Ακαδημία Παιδιατρικής (AAP).\nΠριν κάνουν αυτή τη μετάβαση στη στερεά τροφή, οι γονείς θα πρέπει να γνωρίζουν ποιες τροφές μπορούν να τρώνε τα μωρά και ποιες θα πρέπει να αποφεύγουν.\nΠριν ξεκινήσει το μωρό να μυείται σε νέες γεύσεις, πέρα από το γάλα, οι γονείς θα πρέπει να βεβαιωθούν ότι μπορεί να κάθεται στο παιδικό καρεκλάκι και να έχει καλό έλεγχο του αυχένα και του κεφαλιού του.\nΕπιπλέον, υπάρχουν ορισμένες τροφές που πρέπει να αποκλείσουν από το μενού του παιδιού τους επειδή το σώμα τους μπορεί να μην είναι αρκετά ανεπτυγμένο για να τις αφομοιώσει.\nΑκολουθεί μια λίστα με μερικά από αυτές τις τροφές:\nΜέλι (ή τροφές που παρασκευάζονται με μέλι)\nΤο μέλι μπορεί να είναι επιβλαβές για παιδιά κάτω του ενός έτους. Τα σπόρια του βακτηρίου, Clostridium botulinum, βρίσκονται στο μέλι και μπορούν να προκαλέσουν αλλαντίαση. Τα συμπτώματα αυτής της ασθένειας περιλαμβάνουν: παράλυση, δύσπνοια, δυσκολία στην κατάποση, έμετος και κοιλιακές κράμπες.\nΤα μωρά μικρότερα του ενός έτους δεν πρέπει να καταναλώνουν αγελαδινό γάλα γιατί είναι δύσκολο να το χωνέψουν.\nΤα αλλαντικά, όπως το μπέικον, περιέχουν συνήθως νιτρικά άλατα και άλλες χημικές ουσίες που μπορεί να είναι επιβλαβείς για την υγεία των μωρών. Επομένως μη δίνετε στο μωρό να δοκιμάσει από το δικό σας πιάτο που περιέχει αλλαντικά.\nΗ AAP προτείνει να αποφεύγονται οι χυμοί φρούτων σε βρέφη κάτω των έξι μηνών επειδή περιέχουν πρόσθετα σάκχαρα τα οποία δεν είναι ωφέλιμα για την υγεία τους και περιέχουν επίσης οξέα που προσβάλλουν το σμάλτο των δοντιών.\nΤο τσάι μπορεί να περιέχει ουσίες όπως η τανίνη που μπορεί να εμποδίσει τα βρέφη να απορροφήσουν το σίδηρο από τα τρόφιμα.\nΑποφύγετε να δίνετε σε βρέφη κάτω των 12 μηνών τροφές που περιέχουν αλάτι γιατί τα νεφρά τους δεν έχουν αναπτυχθεί πλήρως ώστε να μπορεί να το επεξεργαστεί.\nΟρισμένα ψάρια, όπως ο ξιφίας, έχουν υψηλή περιεκτικότητα σε υδράργυρο και δεν πρέπει να δίνονται σε μωρά γιατί μπορεί να έχουν αρνητική επίδραση στο νευρικό τους σύστημα.\nΑν υπάρχει οικογενειακό ιστορικό τροφικών αλλεργιών, συμβουλευτείτε τον παιδίατρό σας πριν δώσετε στο παιδί σας τροφές που μπορεί να προκαλέσουν αλλεργικές αντιδράσεις όπως ξηρούς καρπούς, οστρακοειδή ή αυγά.


ΟΤΑΝ ΔΙΑΒΑΖΕΙΣ ΤΟ ΠΑΙΔΙ ΣΟΥ - Μονογονείς | Κύπρος - Ελλάδα | Monogoneis\nΒράσε ένα ρόφημα να το πίνετε μαζί για να νομίζει πως βγήκε μαζί σου ραντεβού. Κλείσε τηλεόραση και κινητά για να δει πόσο σημαντικό είναι για σένα να του μάθεις κάτι. Αν διαβάζεις φυσική γίνε η ενέργεια, αν διαβάζεις αρχαία βάλε σανδάλια και αν είσαι στα κείμενα ανέβα σε σκαμνί να απαγγείλεις ποίηση.\nΔείξε εικόνες κάθε νέας λέξης, μη δώσεις ξύλινο ορισμό της. Δείξε τη χαρά σου που θυμάσαι όσα είχες ήδη ξεχάσει από τα δικά σου μαθητικά χρόνια. Αποκλείεται να τα θυμάσαι όλα. Πες μπράβο κάπου στη μέση ακόμη και αν σε κοίταζε απλά στα μάτια. Κάνε απρόσμενες ερωτήσεις για να δεις αν ταξιδεύει αλλού το μυαλό του. Αν ταξιδεύει αλλού, πάρε βαλίτσα κι ακολούθησε τον για λίγο. Θα τον φέρεις πίσω πιο εύκολα έτσι.\nΕυχαρίστησε τον που σου έδωσε την ευκαιρία να μάθεις νέα πράγματα. Ρώτησε το για την καθηγήτρια. Αν σου πει ότι δεν είναι καλή, μάθε πώς νιώθει μες στην τάξη, πράξε το αντίθετο όσο είσαι μαζί του. Γράψε ρεαλιστικούς στόχους μέχρι το διαγώνισμα, δώσε του αστείους τρόπους να θυμάται ανούσια πράγματα.\nΔιάβασε τον μέχρι τελικής πτώσης μέχρι να λάμπουν τα μάτια του από την ικανοποίηση ότι διάβασε μαζί σου ανεξαρτήτως βαθμού και απόδοσης. Πες του πως πλέον δε σε νοιάζει τι βαθμό θα πάρει, αρκεί να θυμάται πως το παλέψατε μαζί.\nΔείξε του πως πέρασες καλά μαζί του. Πες το να το ακούσει. Θα δεις…Σε λίγο καιρό, δε θα χρειαστεί τη παρουσία σου. Θα σε έχει ήδη βάλει μέσα σε κάθε σελίδα.\nΓΥΜΝΑΣΙΟ ΔΗΜΟΤΙΚΟ ΔΙΑΒΑΣΜΑ ΕΡΓΑΣΙΑ ΠΑΙΔΙ\nΤΑΜΙΑΣ – ΛΕΥΚΩΣΙΑ & ΤΡΑΠΕΖΟΚΟΜΟΣ – ΚΑΠΕΔΕΣ/ΛΕΥΚΩΣΙΑ


Δυστυχία σου, Ελλάς, με τα τέκνα που γεννάς!» Σαν σήμερα πριν από 181 χρόνια καταδίκασαν σε θάνατο τον Κολοκοτρώνη | ΕΙΔΗΣΕΙΣ-ΚΑΙ ΟΧΙ ΜΟΝΟΝ ΕΙΔΗΣΕΙΣ\nΔυστυχία σου, Ελλάς, με τα τέκνα που γεννάς!» Σαν σήμερα πριν από 181 χρόνια καταδίκασαν σε θάνατο τον Κολοκοτρώνη\nΣαν σήμερα στις 26 Μαΐου του 1834 ο Θεόδωρος Κολοκοτρώνης και ο Δημήτριος Πλαπούτα καταδικάζονται σε θάνατο κατά τη διάρκεια της βαυαροκρατίας. Είχαν κατηγορηθεί ότι συνωμοτούσαν κατά της αντιβασιλείας και του ανήλικου βασιλιά Όθωνα. Η δίκη του Θεόδωρου Κολοκοτρώνη και του Δημήτριου Πλαπούτα ξεκίνησε στις 16 Απριλίου του 1834. Δεν ήταν όμως η πρώτη φορά που φυλακίστηκε. Στη διάρκεια του εμφυλίου πολέμου, μετά από… ένοπλες συγκρούσεις, ο ίδιος και ο γιος του είχαν συλληφθεί και φυλακιστεί στο Ναύπλιο, σύμφωνα με εξαιρετικό δημοσίευμα του neakriti.gr. Αν και πρωτοστάτησε στα γεγονότα για την εκλογή του Όθωνα, με την έλευση του τελευταίου το 1832, ο Κολοκοτρώνης έγινε στόχος συκοφαντιών εκ μέρους των πολιτικών του αντιπάλων και κυρίως του Ι. Κωλέττη. Συν τοις άλλοις, η βαυαρική αντιβασιλεία (ο Όθων ήταν ακόμη ανήλικος) δυσανασχετούσε έντονα εξαιτίας της φιλοκαποδιστριακής και φιλορωσικής του τοποθέτησης. Ο Κολοκοτρώνης ήταν κατά τη δεκαετία του 1830 μία από τις ηγετικές φυσιογνωμίες του ρωσόφιλου κομματικού σχηματισμού. Κατηγορήθηκε για εσχάτη προδοσία και συνελήφθη στις 6 Σεπτεμβρίου 1833 μαζί με τον Πλαπούτα, τον Τζαβέλα, τον Νικηταρά και άλλους στρατιωτικούς με την κατηγορία ότι ετοίμαζαν συνωμοσία για την ανατροπή του βασιλιά Όθωνα.\nΗ δίκη του Κολοκοτρώνη έγινε στο παλιό τζαμί του Ναυπλίου, της πρώτης πρωτεύουσας του νεοσύστατου ελληνικού κράτους. Κράτησε πολλές μέρες και τελείωσε στις 26 Μαΐου του 1834. Στο εδώλιο του κατηγορουμένου βρέθηκαν ο Γέρος του Μοριά, ο εξάδελφός του Δημήτρης Πλαπούτας, πρωτεργάτης κι αυτός της Επανάστασης του 1821, ο Κίτσος Τζαβέλας και μερικοί ακόμα αγωνιστές. Η ποινή για τον Κολοκοτρώνη και τον Πλαπούτα ήταν θανατική εκτέλεση στη λαιμητόμο, εντός 24 ωρών! Στο άκουσμά της ο πρώτος σταυροκοπήθηκε, ο δεύτερος αναλύθηκε σε λυγμούς. Το ακροατήριο έμεινε άναυδο. «Άδικα σε σκοτώνουν στρατηγέ…», ψιθύρισε στον Κολοκοτρώνη ένα από τα παλικάρια του, που του συμπαραστεκόταν. Η Ιστορία δεν έγραψε το όνομά του. Όμως κατέγραψε την απάντηση που έδωσε ο αγέρωχος πολέμαρχος:«Γι” αυτό λυπάσαι; Καλύτερα να σε σκοτώνουν άδικα, παρά δίκαια!», η οποία είναι ίδια με εκείνη που είχε πεί κάποτε και ο Σωκράτης σε μαθητή του, δείχνοντας έτσι την ευρυμάθεια που είχε ο «Γέρος του Μωριά». Πρόεδρος του δικαστηρίου ήταν ο Αναστάσιος Πολυζωίδης, καταγόμενος από το Μελένικο Σερρών, Μακεδόνας. Απ” όσα είχε ακούσει αυτές τις μέρες ήταν σχεδόν βέβαιος για την ενοχή των κατηγορουμένων. Οι Βαυαροί αντιβασιλείς είχαν καταφέρει να πείσουν ένα μεγάλο μέρος της κοινωνίας ότι οι κατηγορούμενοι ήταν ένοχοι εσχάτης προδοσίας. Ήθελαν, λέει, να ανατρέψουν τον ανήλικο Όθωνα, και να επιβάλουν τη δική τους καταστροφική τάξη πραγμάτων. Μέλη του δικαστηρίου ήταν ο εξ Ζακύνθου Γ. Τερτσέτης, ο Δ. Σούτσος, ο Α. Βούλγαρης και ο Φ. Φραγκούλης. Ο αντιβασιλέας Μάουερ είχε εκ των προτέρων αποφασίσει να πάρει τα κεφάλια των δύο ηρώων. Για την ευόδωση των σκοπών του χρησιμοποίησε τον υπουργό Δικαιοσύνης Κ. Σχινά και τον εισαγγελέα της έδρας, κάποιον\nΜάσoν. Όταν η ακροαματική διαδικασία ολοκληρώθηκε, ο Πολυζωίδης ως πρόεδρος κάλεσε το δικαστήριο σε διάσκεψη. Ο Μάουερ ήθελε να τελειώσει με συνοπτικές διαδικασίες η διάσκεψη. Συνέβη, όμως, ο Πολυζωίδης να έχει σχηματίσει ακλόνητη δικαστική πεποίθηση ότι οι κατηγορούμενοι ήταν αθώοι. Πρώτος πήρε το λόγο ο Τερτσέτης και μίλησε για την αθωότητα των δύο πολεμάρχων. Ο Σούτσος, που ήταν γαμπρός του Σχινά, ψήφισε υπέρ της καταδίκης σε θάνατο. Το ίδιο και οι Βούλγαρης και Φραγκούλης. Μέχρι στα γόνατά τους έπεσαν ο Πολυζωίδης και ο Τερτσέτης για να τους μεταπείσουν. Εκείνοι έσπευσαν στον υπουργό Δικαιοσύνης για να δουν τι θα κάνουν. Έγινε έξαλλος. Τους διέταξε να επιστρέψουν στην αίθουσα συσκέψεων. Ταυτόχρονα έστειλε αστυνομικούς κλητήρες για να φέρουν πίσω τους δύο αντιρρησίες, που στο μεταξύ είχαν γυρίσει στα σπίτια τους. Ο Σχινάς συνεννοείται με τον Μάουερ, σπεύδει με την επίσημη στολή του στο δικαστήριο και διατάσσει τους δύο διαφωνούντες να υπογράψουν τη θανατική καταδίκη. «Εν ονόματι του βασιλέως σας διατάσσω να υπογράψετε την απόφαση», φωνάζει. «Προτιμώ να μου κόψετε το χέρι!», απαντά ο Πολυζωίδης. «Δε θα με έχετε συνεργό στο φόνο δύο αθώων ανθρώπων», λέει ψύχραιμα ο Τερτσέτης. Έξαλλος ο υπουργός Δικαιοσύνης παραγγέλλει στους αστυνομικούς κλητήρες να χρησιμοποιήσουν τις ξιφολόγχες για να σύρουν τους δύο νομικούς στην αίθουσα του δικαστηρίου. Οι χωροφύλακες εκτελούν την εντολή, τους χτυπούν και τους σκίζουν τα ρούχα. Την απόφαση διάβασε ο Σούτσος, ενώ ο Πολυζωίδης κρατούσε το κεφάλι του ανάμεσα στις παλάμες του. Η απόφαση προκάλεσε μεγάλο σάλο. Λίγες ώρες αργότερα η βαυαρική αντιβασιλεία υποχρεώθηκε να μετατρέψει την ποινή σε κάθειρξη. Ο Κολοκοτρώνης φυλακίστηκε στο Παλαμήδι σε ηλικία 63 ετών. Με την ενηλικίωσή του το Μάιο του 1835 ο Όθων – αυτός «ο νεαρός Βαυαρός βλαξ», όπως τον αποκαλούσε ο Κάρολος Μαρξ – του έδωσε χάρη και αποφυλακίστηκε. Στο μεταξύ, ο Κολοκοτρώνης είχε περάσει στις φυλακές μεταχείριση που δεν του είχαν επιφυλάξει ούτε οι Οθωμανοί διώκτες του. Έζησε για εφτά μήνες στα μπουντρούμια των μεσαιωνικών φυλακών στο Παλαμήδι και την Ακροναυπλία. Στα απομνημονεύματά του, που διηγήθηκε στον Τερτσέτη, ο Κολοκοτρώνης αναφέρει με πόνο: «Μ” έβαλαν εννέα μήνες φυλάκιση, χωρίς να βλέπω κανέναν εκτός από το δεσμοφύλακά μου. Δεν ήξερα τόσους μήνες τι γίνεται έξω, ποιος ζει, ποιος πεθαίνει, ποιον άλλον έχουν φυλακισμένο. Δεν ήξερα γιατί μ” έχουν φυλακισμένο. Ποτέ δεν πίστευα ότι θα φτάσουν σε τέτοιο σημείο να φτιάξουν ψευδομάρτυρες». Αργότερα ο Κολοκοτρώνης ονομάστηκε στρατηγός και έλαβε το αξίωμα του συμβούλου της Επικρατείας. Ο Θεόδωρος Κολοκοτρώνης, γεννημένος το 1770, υπήρξε ο σημαντικότερος Πελοποννήσιος στρατιωτικός αρχηγός κατά της διάρκεια της Επανάστασης. Ήταν γόνος της μεγάλης οικογένειας κλεφτών, των περίφημων Κολοκοτρωναίων. Το 1807 συμμετείχε στην άμυνα της Λευκάδας που οργανώθηκε από τον Ιωάννη Καποδίστρια, πρόσωπο που αργότερα στήριξε ως πρώτο κυβερνήτη της Ελλάδας. Το 1818 μυήθηκε στη Φιλική Εταιρεία που είχε ξεκινήσει να προετοιμάζει την Επανάσταση στην Πελοπόννησο. Στη συνέχεια πρωταγωνίστησε σε πολλές στρατιωτικές επιχειρήσεις του αγώνα, ενώ ως το τέλος της Επανάστασης ο Κολοκοτρώνης συνέχισε να διαδραματίζει ενεργό ρόλο στα στρατιωτικά και πολιτικά πράγματα της εποχής. Στα τελευταία χρόνια της ζωής του ο Κολοκοτρώνης υπαγόρευσε στον Γεώργιο Τερτσέτη τα απομνημονεύματά του, που κυκλοφόρησαν το 1851 με τον τίτλο «Διήγησις συμβάντων της ελληνικής φυλής από τα 1770 έως τα 1836″. Ο Θεόδωρος Κολοκοτρώνης πέθανε μια νύχτα του 1843 από αποπληξία.\n« Σαρωτικές αλλαγές σε συντάξεις και όρια ηλικίας για 800.000 ασφαλισμένους Άγιος Γεώργιος: Το «νησί των τρελών»- το άγνωστο νησί ανάμεσα, Πέραμα-Σαλαμίνα. »


To Tέξας γίνεται το Ντιτρόιτ των ηλεκτρικών οχημάτων «δια χειρός» Musk\nΤετάρτη 07/04/2021 - 21:35\nΤέξας ηλεκτρικά οχήματα tags :\nΠως η μετακίνηση της Tesla αλλάζει το τοπίο σύμφωνα με το Bloomberg\nΗ Tesla κατασκευάζει ένα τεράστιο νέο εργοστάσιο στο Ώστιν και o Διευθύνων Σύμβουλος Elon Musk σκοπεύει να προσλάβει 10.000 εργαζόμενους μέχρι το επόμενο έτος και ζήτησε την κατασκευή περισσότερων κατοικιών στην περιοχή.\nΕάν αυτό το πρόσφατο tweet είναι ένδειξη, η πόλη προορίζεται να μοιάζει πολύ με την περιοχή του Σαν Φρανσίσκο, όπου η αύξηση της απασχόλησης έχει ξεπεράσει την οικοδόμηση και οδήγησε σε διαβόητες «οικονομικές στέγες».\nΟ Zachary Kirkhorn, ο CFO του Tesla, αγόρασε ένα σπίτι που βλέπει στη λίμνη Austin.\nΟ Οδηγός μετεγκατάστασης του Ώστιν περιγράφει την γειτονιά όπου ο Kirkhorn αγόρασε ένα σπίτι ως «μία από τις πιο αποκλειστικές πολυτελείς περιοχές ακινήτων σε όλο το Ώστιν». Αυτό δεν είναι μια τεράστια έκπληξη.\nΟ Musk επιβεβαίωσε τον Δεκέμβριο ότι είχε μετακομίσει στο Τέξας. Τα στελέχη θέλουν να είναι κοντά σε έργα προτεραιότητας.\nΤο Τέξας επίσης δεν έχει προσωπικό φόρο εισοδήματος, ενώ η Καλιφόρνια επιβάλλει τις υψηλότερες εισφορές προσωπικού εισοδήματος στη χώρα για τους πλουσιότερους κατοίκους της.\nΚαι υπάρχει άφθονο ταλέντο πέρα από τη Silicon Valley.\nH βάση των ηλεκτρικών οχημάτων\n«Το Τέξας θα είναι το Ντιτρόιτ Ηλεκτρικών Οχημάτων;» ήταν ο τίτλος ενός ενημερωτικού διαδικτυακού σεμιναρίου που διοργάνωσε το Texas Advanced Energy Business Alliance, νωρίτερα φέτος.\nΟ Musk και ο Kirkhorn δεν είναι οι μόνοι στον κόσμο της αυτοκινητοβιομηχανίας που «βάζουν τις ρίζες» τους στην πολιτεία Lone Star. Την Παρασκευή, ο John Krafcik παραιτήθηκε από Διευθύνων Σύμβουλος της Waymo, της αυτοκινητοβιομηχανίας της Alphabet, μετά από περισσότερα από πέντε χρόνια στο τιμόνι της εταιρείας.\nΟ Krafcik μετακόμισε επίσης στο Ώστιν. Τα αρχεία ιδιοκτησίας δείχνουν ότι αγόρασε ένα σπίτι στη γειτονιά Barton Hills το περασμένο φθινόπωρο.\nΣύμφωνα με τον Matt Holm κτηματομεσίτη στο Ώστιν οι μετεγκαταστάσεις αντιπροσώπευαν περίπου το 10-15% της επιχείρησής του, αλλά αυξήθηκαν στο 45-50% σε ένα χρόνο.\nΟ Holm λέει ότι υπήρξε εισροή από το Λος Άντζελες και το Μανχάταν, καθώς και από το Bay Area.\nΤο Τέξας είναι ήδη η τρίτη μεγαλύτερη αγορά της Tesla στις ΗΠΑ\nΩς πρόεδρος του Tesla Owners Club του Ώστιν, έχει γίνει ένας άτυπος συνεργάτης για τους υπαλλήλους της Tesla που αναζητούν στέγαση στην περιοχή.\n«Η Google κινεί έναν τόνο μηχανικών προς αυτή την κατεύθυνση, όπως και η Apple και η Oracle», λέει ο Holm. «Αλλά η ανάπτυξη στην Ανατολική πλευρά χάρη στη βιομηχανία του Musk είναι συγκλονιστική.\nΤο Ώστιν θα είναι μια από τις πιο σημαντικές πόλεις για την Tesla.\n" Το Τέξας είναι ήδη η τρίτη μεγαλύτερη αγορά της Tesla στις ΗΠΑ μετά την Καλιφόρνια και τη Φλόριντα, παρά τα δύσκολα χρόνια που οι αντιπρόσωποι των αυτοκινήτων δυσκολεύοταν να πουλήσουν αυτοκίνητα εκεί απευθείας.\nΤο εργοστάσιο του Ώστιν θα παράγει το Tesla's Cybertruck και το σπορ όχημα Model Y για πελάτες στην Ανατολική Ακτή.\nΤα βίντεο του Joe Tegtmeyer στο YouTube που καταγράφουν την κατασκευή δίνουν μια πολύ καλή αίσθηση του πόσο γρήγορα κινείται. Προς το παρόν, τα κεντρικά γραφεία της Tesla παραμένουν στους λόφους του Palo Alto, όπου στεγάζεται το Πανεπιστήμιο του Στάνφορντ και αποτελούν το κέντρο βάρους για τη Silicon Valley.\nΑλλά μόλις ολοκληρωθεί το εργοστάσιο της Tesla στο Ώστιν, αν η εταιρική έδρα μετακινηθεί, θα τροφοδοτήσει έναν άλλο γύρο των ιστοριών «Is California Over;» και «Texodus».


Καλημερίζω και σήμερα τους λάτρεις της πορτοκαλί μπάλας για το δεύτερο επεισόδιο του Europe Swish. Αρχίζουμε και προσεγγίζουμε σιγά σιγά τα μισά της Regular Season και νιώθουμε ότι κάθε εβδομάδα βλέπουμε όλο και καλύτερο θέαμα και δράση από την Euroleague.\nΗ 13η αγωνιστική είχε αρκετά ντέρμπι αλλά πολλά απ’ αυτά είχαν πολύ χαμηλά ποσοστά ευστοχίας και παραγωγικότητας. Ήμασταν μάρτυρες ενός εξαιρετικού ντέρμπι που έλαβε μέρος στο Sinan Erden, θα πω και εγώ την τετριμμένη έκφραση των ημερών ότι θύμισε μονομαχία Final Four. Είδαμε τον Ολυμπιακό να κάνει άλλο ένα διπλό στο κρύο Καζάν μετά από πολλά λάθη και αστοχία, αλλά και τον Ερυθρό να περνάει παραδόξως εύκολα από την έδρα της Zenit. Η ομάδα του Πρίφτη έχασε όπως ήταν αναμενόμενο από την Ρωσική αρκούδα και η Ρεάλ πήρε στην εκπνοή το ροζ φύλλο του αγώνα. Η λίγκα συνεχίζει να είναι ανταγωνιστική και να δείχνει ότι οι ισορροπίες είναι πέρα ως πέρα δυναμικές και όχι στατικές.\nΜατς της εβδομάδας: Anadolu Efes – Barcelona (93-95)\nΗ συγκεκριμένη αγωνιστική είχε αρκετούς αγώνες που κρίθηκαν στην εκπνοή ή σε παράταση. Όμως ο αγώνας του Sinan Erden τα είχε όλα από παρατάσεις, γρήγορο ρυθμό, ψηλά ποσοστά ευστοχίας μέχρι και αποβολές. Στο πρώτο ημίχρονο σημειώθηκε υψηλή παραγωγικότητα με τις δυο ομάδες να κλείνουν τις δυο περιόδους με σκορ (47-37). Ο Saras βρήκε άξιο αντικαταστάτη στους κοντούς ελέω έλλειψης Καλάθη και Higgins, τον πέρα ως πέρα τίμιο Laprovittola που του έδωσε πολλές μπάλες και επαληθεύτηκε βάζοντας 12 πόντους μέχρι το ημίχρονο. Οι περσινοί πρωταθλητές είχαν σε εκπληκτική μέρα τον Micic. Στο δεύτερο ημίχρονο τα ηνία πήραν οι ψηλοί των Μπλαουγκράνα, Mirotic και Sanli. Ωστόσο ο Mirotic έκανε ένα σπάνιο airball για την ποιότητά του στην εκπνοή και το παιχνίδι οδηγήθηκε στην παράταση. Στον έξτρα χρόνο ο πρώην παίκτης της Efes συνέχισε το βιολί του (24 πόντους με 5/6 δίποντα, 4/5 τρίποντα!!! και 3 ριμπάουντ) και ευστόχησε στην τελευταία βολή στα 3.2 δευτερόλεπτα της λήξης και η ομάδα του πήρε το ροζ φύλλο του αγώνα.\nΤις τελευταίες αγωνιστικές ο Jasikevicious φαίνεται να έχει μάθει από τα λάθη του, καθώς μέχρι πρότινος η ομάδα του έμοιαζε να είναι ευνουχισμένη από τα δικά του στεγανά και δεν έβγαζε στο έπακρο την ποιότητά της. Πλέον ο Λιθουανός τεχνικός αφήνει μεγαλύτερη ελευθερία στα χέρια των παικτών του, τρανό παράδειγμα τα πολλά τρίποντα που πήρε ο Sanli αλλά και οι εκτελέσεις του Laprovittola. Οι Ισπανοί έχουν τρομερή ποιότητα και βάθος επιλογών ως προς την προσέγγισή τους στο κομμάτι της τακτικής. Μια απόδειξη της παραπάνω παραδοχής είναι ότι έκαναν διπλό απέναντι στη μέχρι τώρα πιο φορμαρισμένη ομάδα της διοργάνωσης, χωρίς να έχουν στην αποστολή τους Καλάθη και Higgins. Το μεγαλύτερο διάστημα έπαιξαν μπάσκετ ψηλού ρυθμού ενώ κατά διαστήματα στράφηκαν σε πιο αργό μπάσκετ και set επιθέσεις. Η Efes ανεξαρτήτου βαθμολογίας παραμένει ένα από τα μεγαλύτερα φαβορί για την κατάκτηση της τετράδας για την Regular Season. Η ομάδα του Ataman προσεγγίζει τα περσινά επίπεδα με την εξαίρεση ότι δεν βρίσκει λύση στην άμυνά της κάτω από το ζωγραφιστό. Ο Dunston έχει μεγαλώσει και ο Pleis δεν μπορεί να αναπληρώσει το κενό. Ίσως μια μεταγραφή στην θέση 5 να φαντάζει ιδανική στο υπάρχων χρονικό διάστημα.\nMVP αγωνιστικής: Sasha Vezenkov\nO γεννημένος το 1995 Βούλγαρος διεθνής έκανε την καλύτερή του φετινή εμφάνιση και είναι άξιος MVP για την 13η αγωνιστική της Euroleague. Ο Sasha σημείωσε 22 πόντους (3/3 δίποντα, 3/7 τρίποντα, 7/7 βολές) πήρε 7 ριμπάουντ, μοίρασε 3 ασίστ και έκλεψε 5 κατοχές. Στο σύστημα αξιολόγησης σημείωσε 36 μονάδες και μαζί με τους συμπαίκτες του πήραν ένα «διπλό» τρομερής σημασίας. Το μελανό του σημείο στο βράδυ του Καζάν είναι το βιαστικό τρίποντο που παίρνει, ευτυχώς για τους Πειραιώτες δεν αποδείχθηκε μοιραία η συγκεκριμένη προσπάθεια. Αυτές οι ενέργειες όμως από τη φύση τους έχουν ακραίο χαρακτήρα, από ηρωικές μπορούν να καταλήξουν σε καταστροφικές. Ένα καλάθι δρόμος….\nΟ Vezenkov διάγει την πιο ώριμη του σεζόν και δείχνει πιο έτοιμος από ποτέ να κάνει το breakout φέτος. Άμα βολιδοσκοπήσεις την πορεία του έχει αρκετές κοινές συνιστώσες με αυτή του Γιώργου Πρίντεζη. Και οι δύο παίκτες πέρασαν χωρίς τρομερή επιτυχία από την Ισπανία αλλά επέστρεψαν στον Πειραιά και εδραιώθηκαν στο ρόστερ μετά από δική τους τρομακτική δουλειά σε περιόδους Off Season, χωρίς να τους υπολογίζει κανείς σ ’αυτόν το βαθμό. Ο Sasha έχει δουλέψει πολύ την φυσική του κατάσταση και έχει μπορέσει να μετατραπεί σε ένα αξιόπιστο rebounder, η κινησιολογία του πλέον στην άμυνα δεν αφήνει μεγάλα κενά. Στην επίθεση δείχνει να έχει μεγάλη ποικιλία πλέον αφού μπαίνει και από έξω προς τα μέσα χωρίς να φοβηθεί την επαφή. Αρέσκεται ιδιαίτερα σε cuts και backdoors. Εν κατακλείδι ο forward του Ολυμπιακού όσο δεν επαναπαύεται και διατηρεί τη δίψα της εξέλιξης μπορεί να ονειρεύεται πορείες αντάξιες της καριέρας του Πρίντεζη και όχι μόνο.\nΟ Μαυροβούνιος προπονητής κερδίζει το βραβείο μετά από το εύκολο διπλό που σημείωσε μέσα στην Ρωσική Sibur arena. Η ομάδα του επικράτησε κόντρα σε όλα τα προγνωστικά με σχετική ευκολία έναντι της αρκετά πιο ποιοτικής και ακριβής Zenit. Ο ερυθρός επέβαλε χαμηλό ρυθμό στον αγώνα και είχε σαφή προσανατολισμό το ζωγραφιστό. Οι Σέρβοι χτύπησαν στην ρακέτα μέσα από iso και post up. Οι απομονώσεις έγιναν κατά κύριο λόγο από τους Kalinic, Walters και Μarkovic. Άπαντες ήταν πιο γρήγοροι στα πόδια από τους αντιπάλους τους έπαιρναν τη διείσδυση και συνήθως δημιουργούσαν για άλλους. Αφού η ομάδα του Radonjic είχε πάρει το προβάδισμα, στο δεύτερο ημίχρονο με καβαλάρη τον Walters ανέβασε το ρυθμό του παιχνιδιού και κάπου εκεί κλείδωσε τη νίκη. Oι γηπεδούχοι σημείωσαν το τραγικό ποσοστό 3/19 τρίποντα αφού δεν βρήκαν ΚΑΝΕΝΑ εύστοχο σουτ από τους Loyd, Kuzminskas, Baron και Ponitka. Οι Σέρβοι σημείωσαν και αυτοί κακό ποσοστό τριπόντων με 3/14 τρίποντα, αλλά η τακτική τους στέφθηκε με επιτυχία καθώς άμα δημιουργούσαν ένα παιχνίδι ψηλού ρυθμού με πολλά σουτ δύσκολα θα απέφευγαν την ήττα. Κορυφαίος για τον Ερυθρό ήταν ο ενορχηστρωτής της ομάδας Nate Walters που σημείωσε 14 πόντους, 5 ριμπάουντ και 3 ασίστ.\nΗ πιο φορμαρισμένη ομάδα: Ολυμπιακός\nΗ ομάδα του Γιώργου Μπαρτζώκα σημείωσε τη δεύτερη σερί νίκη εκτός έδρας και έδιωξε για τα καλά την υποτιθέμενη αδυναμία των ερυθρολεύκων στα φετινά εκτός έδρα ματς. Κάτι που πάντα θα λέω είναι ότι το calendary της Ευρωλίγκα δεν αφήνει περιθώρια στο να σημειώνεις αγώνες που θα πρέπει να κερδίσεις η να χάσεις. Τα πάντα έχουν να κάνουν με το momentum της εκάστοτε ομάδας. Όταν μια ομάδα είναι σε καλό φεγγάρι μπορεί να κερδίσει σε οποιαδήποτε έδρα και αυτό επιβεβαιώνεται σε κάθε αγωνιστική. Ο Ολυμπιακός πλέον έχει ταυτότητα και αυτή δεν είναι άλλη από την αμυντική. Οι Πειραιώτες στα δύο τελευταία ματς κέρδισαν γιατί όταν η επίθεση τους στέρεψε, εμφάνισαν την ίδια σταθερά που δεν έδωσε έδαφος για ανατροπή του αγώνα και αυτή ήταν της άμυνας. Κατά την διάρκεια των αγώνων οι Πειραιώτες εμφανίζουν αμυντική κοιλιά, για παράδειγμα το αμυντικό τους transition στο Καζάν ήταν τραγικό ή τα μέσα της τρίτης περιόδου μέσα στο Mediolanum Forum. Ωστόσο στα κλεισίματα των αγώνων η άμυνα του Ολυμπιακού τρώει σίδερα.\nΣτην εξίσωση πρέπει να προστεθεί ότι η δυναμική που έχει η φετινή ομάδα, είναι πέρα ως πέρα πολυδιάστατη και μπορεί να προσαρμοστεί σε διάφορες τακτικές. Έχει κερδίσει σε αγώνες με χαμηλό ρυθμό αλλά και σε παιχνίδια με πολύ ψηλό ρυθμό παιχνιδιού. Αυτό οφείλεται στο γεγονός ότι έχουν μονάδες που στις καλές τους μέρες έχουν τέτοια ποιότητα που μπορούν καθορίσουν τον τρόπο παιχνιδιού τους. Για παράδειγμα ο Dorsey και ο Σλούκας δημιουργούν έναν πολύ ψηλό ρυθμό παιχνιδιού όταν έχουν ανεβασμένη απόδοση σε συνδυασμό με καλούς Livio και Sasha. Αντίστοιχα όταν ο Fall είναι ασταμάτητος κάτω από τα καλάθια ο Ολυμπιακός συνήθως πρέπει να ρίξει το ρυθμό και να εστιαστεί σε set επιθέσεις. Αυτή η γκάμα των επιλογών πρέπει να πιστωθεί στο φετινό recruiting του coach Μπαρτζώκα. Το σύγχρονο μπάσκετ πετυχαίνει όταν γίνεται σωστό πάντρεμα χαρακτηριστικών και όχι αγορά καλών μονάδων. Οι Πειραιώτες τη συγκεκριμένη χρονική στιγμή είναι σε καλό momentum και έχουν βρεθεί μόνοι στην 3η θέση. Έχουν την ευκαιρία με δύο νίκες στους επόμενους 3 αγώνες (εκτός με Ερυθρό, εντός με Bayern και εντός με Villeurbanne) να καθιερωθούν στη κούρσα για την τετράδα. Μια από τις πιο βασικές προκλήσεις που θα έχει να αντιμετωπίσει ο Μπαρτζώκας αλλά και η ομάδα του Ολυμπιακού είναι πως θα αντιμετωπίσει την «κοιλιά» που θα επέλθει, γιατί το σίγουρο είναι ότι θα περάσει και αυτό το διάστημα. Αυτό που θα μετρήσει είναι να γίνει με τις λιγότερες δυνατές απώλειες.\nO Rookie της αγωνιστικής: Steven Enoch\nΝικητής αυτού του βραβείου για αυτή την αγωνιστική είναι ο Αμερικανός center Steven Enoch. Παρότι έχασε η ομάδα του γέμισε την στατιστική με 13 πόντους και 10 ριμπάουντ. Ο συγκεκριμένος παίκτης έχει αρκετό ταλέντο στην επίθεση και πολύ δυνατά φυσικά προσόντα, όμως στην άμυνα έχει μεγάλα περιθώρια εξέλιξης αφού υπολείπεται σε καταστάσεις pick n roll και στον τομέα του rim protection. Ωστόσο είναι μια πολύ καλή μονάδα και φέτος δείχνει ότι θα κάνει την χρονιά που θα τον καθιερώσει στο επίπεδο της Euroleague.\nO Luke Sikma είναι αποδεδειγμένα ο καλύτερος bounce passer στη λίγκα και για άλλη μια φορά μας το αποδεικνύει. Ο Αμερικανός forward παρότι 33 ετών είναι ένας φοβερά έξυπνος παίκτης που θα θέλαμε όσο τίποτα να τον δούμε σε μια ομάδα που κάνει πρωταθλητισμό στη λίγκα.\nΟι Πράσινοι ηττήθηκαν στη Megasport Arena με σκορ (97-77). Η αποστολή του Παναθηναϊκού ήταν από την αρχή δύσκολη και αυτό μεγιστοποιήθηκε μετά από την απουσία του αρχηγού του Ιωάννη Παπαπέτρου. Η ομάδα του coach Ιτούδη βρήκε απάντηση στη ζώνη του Παναθηναϊκού με το εργαλείο Shved, ο οποίος δημιουργούσε (13 ασίστ) και σκόραρε ταυτόχρονα (17 πόντους). Για τους φιλοξενούμενους ξεχώρισε ο Okaro White που έκανε το καλύτερό του παιχνίδι επιθετικά 19 πόντους. Το μείζων για τους περσινούς πρωταθλητές δεν είναι ότι χάσανε μέσα στην CSKA, αυτό θα γινόταν με τον έναν η με τον άλλον τρόπο. Το πιο σημαντικό ήταν ότι δεν απείλησε ποτέ με την διάθεσή του κατά τη διάρκεια του αγώνα. Ο Παναθηναϊκός μπορεί να μην έχει κάποιο στόχο στην Euroleague και είναι πολύ λογικό να είναι πρωτόγνωρο ειδικά σε τόσο μικρό χρονικό διάστημα από την έναρξη της σεζόν. Ωστόσο οι πρωταθλητές Ελλάδας πρέπει να χτίζουν ψυχολογία μέσα από τους Ευρωπαϊκούς αγώνες, για να εμφανίζονται έτοιμοι στους εγχώριους τίτλους. Τέλος η ανάγκη για προσθήκη είναι επιτακτική στις δύο γνωστές θέσεις που δεν είναι άλλες, από τον «άσσο» και το «πέντε».\nΤι μας έμεινε:\nΚανένα βράδυ δεν είναι εύκολο για καμία ομάδα. Τα παραδείγματα αυτής της αγωνιστικής είναι η Zenit και η Armani, θα υπάρξουν και άλλες πολλές εκπλήξεις κατά τη διάρκεια της season. Η ειδοποιός διαφορά όμως έγκειται στο τρόπο διαχείρισης της ήττας για τον εκάστοτε ηττημένο, ο χρόνος θα πιέζει και άμα μια κοιλιά καταλήξει σε κατρακύλα. Τότε θα υπάρξει ολική καταστροφή.\nYγ: Το καλάθι του Λαρεντζάκη ανεξαρτήτου χρώματος δεν μπορεί να σε αφήνει αδιάφορο, ειδικά όταν βλέπεις έναν παίκτη με τέτοια θέληση. Μετά το πετυχημένο lay-up τρέχει με περίσσεια πυγμή για να πανηγυρίσει με τον πάγκο της ομάδας. Όπως έχει πει και ο Ζήσης, το σημαντικό στο μπάσκετ είναι να είσαι superstar στο ρόλο σου και αυτό ακριβώς είναι ο Γιαννούλης για τον Ολυμπιακό.\nRed PointCast Season 3, Ep. #10 - "Euroleague 2021/22 στου δρόμου τα μισά"\nataraxias7 9 months ago


Στα Χανιά ο διευθύνων σύμβουλος της Fraport Greece :: Patission.gr : Ειδήσεις, νέα, Αθήνα, Πατήσια, Πατησίων, Patision, το Α και το Ω στην ενημέρωση\nΣτα Χανιά ο διευθύνων σύμβουλος της Fraport Greece\nΤο πλαίσιο συνεργασίας τοπικών φορέων και «Fraport Creece» βρέθηκε σήμερα στο επίκεντρο συνάντησης που είχαν στο δημαρχείο Χανίων ο διευθύνων σύμβουλος της εταιρείας, Alexander Zinnel, με τον δήμαρχο Τάσο Βάμβουκα.\nΗ συνάντηση έγινε με πρωτοβουλία της Fraport και ήταν συνέχεια των επαφών που είχαν στελέχη της εταιρείας με εκπροσώπους φορέων της περιοχής στις 19 και 20 Απριλίου.\n«Κοινό συμφέρον της τοπικής κοινωνίας και της εταιρείας είναι να εξασφαλιστεί η όσο το δυνατόν καλύτερη λειτουργία του αεροδρομίου με ταυτόχρονη βελτίωση των υποδομών της περιοχής και στόχο την ανάπτυξη του τουριστικού ρεύματος σε 12μηνη βάση» τόνισε μετά το τέλος της συνάντησης ο δήμαρχος Χανίων, ο οποίος -όπως σημείωσε- ανέλυσε τον σχεδιασμό του δήμου για τη βελτίωση των υποδομών της πόλης αλλά και την ανάπτυξη κοινών δράσεων για την τόνωση του τουριστικού ρεύματος προς τα Χανιά και τη δυτική Κρήτη.\n«Τα Χανιά είναι ένας ελκυστικός και ποιοτικός προορισμός και η πόλη έχει τη δυνατότητα να σηκώσει το βάρος του χειμερινού τουρισμού» είπε. Επιπλέον, κατά τη συνάντηση, ο κ. Βάμβουκας ενημέρωσε το στέλεχος της Fraport για τις προσπάθειες βελτίωσης του συνδετήριου δρόμου Χανίων - αεροδρομίου - βόρειου οδικού Άξονα, καθώς και για τη δημιουργία δρόμου στα νότια της πόλης των Χανίων.\nΑπό την πλευρά του ο κ. Zinell σημείωσε ότι η εταιρεία με την ολοκλήρωση των επαφών της με τους τοπικούς φορείς θα συγκεντρώσει όλες τις απόψεις και τα αιτήματα που έχουν υποβληθεί. «Εργαζόμαστε μαζί για την επίτευξη του κοινού στόχου. Όταν οι δύο πλευρές συζητούν τα προβλήματα από κοινού, μπορούν να βρεθούν λύσεις» είπε.


Μήπως η χώρα μας τελεί υπό πακιστανική κατοχή;\nΌπως είναι γνωστό, όταν ψηφίστηκε και όταν εφαρμόστηκε ο περίφημος «Νόμος Ραγκούση», οι αντιδράσεις ήταν εκ διαμέτρου αντίθετες. Οι υποστηρικτές του ως άνω Νόμου, τον χαρακτήριζαν ως πρωτοποριακό, και σύγχρονο. Οι αντίπαλοί του προέβαλαν πλείστες ενστάσεις, οι οποίες αφορούσαν κυρίως την διαδικασία νομιμοποίησης και πολιτογράφησης των αλλοδαπών, καθώς και το δικαίωμα των αλλοδαπών που διαμένουν και εργάζονται νόμιμα στη χώρα να συμμετέχουν στις Εκλογές που αφορούν την Τοπική Αυτοδιοίκηση, δηλαδή να έχουν το δικαίωμα του εκλέγειν στις Δημοτικές και Νομαρχιακές Εκλογές.\nΠράγματι, στις τελευταίες Δημοτικές Εκλογές, οι αλλοδαποί που ψήφισαν και κατά μείζονα λόγο οι αλλοδαποί μετανάστες προερχόμενοι από το Πακιστάν, καθόρισαν σε απόλυτο σχεδόν βαθμό τους νικητές των Δημοτικών Εκλογών τόσο στην Αθήνα, όσο και στη Θεσσαλονίκη. Σε αυτούς σχεδόν αποκλειστικά οφείλεται η εκλογή στο Δήμο της Αθήνας του νυν Δημάρχου κ. Καμίνη και στο Δήμο της Θεσσαλονίκης του νυν Δημάρχου κ. Μπουτάρη, καθ’ ότι οι ψήφοι των εκλογικών κέντρων στα οποία αυτοί εψήφισαν, έγειραν την πλάστιγγα υπέρ αυτών.\nΦαίνεται όμως ότι οι Πακιστανοί μετανάστες στη χώρα μας δεν αρκέστηκαν μόνο σ’ αυτό. Στο να καθορίζουν δηλαδή τους Δημάρχους στις μεγάλες πόλεις της χώρας μας. Θέλησαν επιπλέον, να επιβληθούν και σε βάρος των Αστυνομικών Αρχών της χώρας μας. Άρχισαν λοιπόν να προβαίνουν σε συνεχείς καταγγελίες στο Τμήμα Εσωτερικών Υποθέσεων της ΕΛ.ΑΣ. σε βάρος αστυνομικών της ΕΛ.ΑΣ., συνεπικουρούμενοι και παροτρυνόμενοι από τον Πρόεδρό τους των Πακιστανών Ελλάδος, ο οποίος μάλιστα συνεχώς και τους συνέστησε και τους συστήνει, μετά τις δικές του παρεμβάσεις, οι ομοεθνείς του καταγγέλλοντες να απευθύνονται άμεσα στο Τμήμα Εσωτερικών Υποθέσεων.\nΕίχαμε λοιπόν τα τελευταία χρόνια, σωρεία καταγγελιών σε βάρος Αστυνομικών. Πιο συγκεκριμένα, πέρυσι τον Φεβρουάριο, Δημοτικός Σύμβουλος του Δήμου Αθηναίων που ανήκει στο Συνδυασμό του νυν Δημάρχου κ. Καμίνη, ο οποίος, όλως περιέργως, «ανέκαθεν έδειχνε ιδιαίτερο ενδιαφέρον για τους Πακιστανούς οικονομικούς μετανάστες» κατήγγειλε εκείνος πρώτος στον αρμόδιο Εισαγγελέα και κατόπιν στην Υπηρεσία Εσωτερικών Υποθέσεων της ΕΛ.ΑΣ., δήθεν, κακοποιήσεις και δήθεν αξιόποινες πράξεις που δήθεν τελέστηκαν από Ειδικό Φρουρό της ΕΛ.ΑΣ., και κατόπιν παρότρυνε και τους φίλους του και προστατευόμενούς του Πακιστανούς μετανάστες, να προβούν και εκείνοι στις σχετικές καταγγελίες στην Υπηρεσία Εσωτερικών Υποθέσεων της ΕΛ.ΑΣ., γεγονός που εκείνοι έπραξαν.\nΌλα αυτά είχαν σαν αποτέλεσμα το σχηματισμό ποινικής δικογραφίας σε βάρος του Ειδικού Φρουρού, τη σύλληψη αυτού από συναδέλφους του της Υπηρεσίας των Εσωτερικών Υποθέσεων, την άσκηση σε βάρος του σωρείας ποινικών διώξεων για δήθεν τελούμενες από αυτόν κακουργηματικές πράξεις σε βάρος των «δύσμοιρων Πακιστανών», την παραπομπή του σε τακτική ανακρίτρια, και τελικώς την προφυλάκισή του.\nΜετά όμως από επτά μήνες, η αρμόδια Ανακρίτρια η οποία διενεργούσε και τη σχετική ανάκριση, διαπίστωσε ότι οι κατηγορίες σε βάρος του Ειδικού Φρουρού ήταν έωλες, με αποτέλεσμα να γίνει δεκτή η αίτησή του, και εκείνος ΝΑ ΑΠΟΦΥΛΑΚΙΣΤΕΙ. Όμως, η ταλαιπωρία του δεν τελείωσε, διότι περιμένει να εκδικαστούν οι σε βάρος του καταγγελίες από την πλευρά των Πακιστανών.\nΑντίστοιχη περίπτωση συνέβη και στις μέρες μας. Πακιστανοί κατήγγειλαν Αστυνομικούς που υπηρετούν σε Α.Τ. της περιοχής του Πειραιά, προκάλεσαν δε και τη σύλληψή τους. Όμως, όταν προσήχθησαν οι συλληφθέντες Αστυνομικοί, η Εισαγγελεύς Ποινικής Διώξεως του Πρωτοδικείου Πειραιά, διαπίστωσε ήδη ότι οι καταγγελίες των Πακιστανών ήταν αντιφατικές και αλληλοαναιρούμενες. Ήδη, οι Αστυνομικοί αφέθηκαν ελεύθεροι, και η εκδίκαση των σε βάρος τους καταγγελιών θα λάβει χώρα τη Δευτέρα 25 Φεβρουαρίου 2013 στο αρμόδιο Πλημμελειοδικείο του Πειραιά. Ο συνήγορος δε αυτών, ευστόχως παρατήρησε ενώπιον των τηλεοπτικών καναλιών, ότι: «Πρέπει οι αρμόδιοι Αστυνομικοί της Υπηρεσίας των Εσωτερικών Υποθέσεων να είναι περισσότερο προσεκτικοί, διότι φτάσανε πλέον στο σημείο οι Πακιστανοί να συλλαμβάνουν Αστυνομικούς».\nΣυνεπώς λοιπόν, οι Πακιστανοί μετανάστες δεν εκλέγουν μόνον Δημάρχους, δεν καθορίζουν μόνο την πολιτική ζωή της χώρας, συλλαμβάνουν πλέον και Αστυνομικούς. Και εάν λάβουμε δε υπόψιν, και άλλα γεγονότα όπως την περιφορά του νεκρού συμπατριώτη τους στο κέντρο της Αθήνας, όταν οι ίδιοι προέβησαν σε δυναμικό αντιρατσιστικό συλλαλητήριο, την εμπλοκή της οδού Πανεπιστημίου πριν δύο χρόνια περίπου, όταν θέλησαν να κάνουν ραμαζάνι, καθώς και τα πάγια και δυναμικά αιτήματά τους για ίδρυση Τζαμιού στην Αθήνα προκειμένου να τελούν τα λατρευτικά τους καθήκοντα, αντιλαμβάνεται κανείς εύλογα ότι στόχος τους δεν είναι πλέον η εργασία και η διαμονή στην Ελλάδα, αλλά Η ΑΥΤΗ ΚΑΘΕΑΥΤΗ ΙΣΛΑΜΟΠΟΙΗΣΗ ΤΗΣ ΧΩΡΑΣ. ΑΠΟΤΕΛΟΥΝ ΛΟΙΠΟΝ ΕΝΤΟΣ ΤΗΣ ΧΩΡΑΣ ΜΑΣ ΤΗΝ ΠΕΜΠΤΗ ΦΑΛΑΓΓΑ ΓΙΑ ΤΗΝ ΥΛΟΠΟΙΗΣΗ ΟΥΣΙΑΣΤΙΚΑ ΑΥΤΟΥ ΤΟΥ ΣΤΟΧΟΥ, ΣΥΝΕΠΙΚΟΥΡΟΥΜΕΝΟΙ ΚΑΙ ΑΠΟ ΣΤΕΛΕΧΗ ΤΗΣ ΚΥΒΕΡΝΗΣΗΣ ΚΑΙ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ.\nΕΠΙΒΑΛΛΕΤΑΙ ΛΟΙΠΟΝ ΝΑ ΣΤΑΜΑΤΗΣΕΙ Η ΔΡΑΣΗ ΤΟΥΣ ΕΝ ΤΗ ΓΕΝΕΣΕΙ.\nΓΙ’ ΑΥΤΟ ΟΦΕΙΛΟΥΜΕ ΝΑ ΑΝΤΙΔΡΑΣΟΥΜΕ ΑΜΕΣΑ, ΠΡΙΝ ΜΕΤΑΤΡΑΠΕΙ Η ΧΩΡΑ ΜΑΣ ΣΕ ΙΣΛΑΜΙΚΗ ΔΗΜΟΚΡΑΤΙΑ. ΓΙΑΤΙ ΤΟΤΕ ΑΝ ΜΗ ΤΙ ΑΛΛΟ ΘΑ ΤΡΙΖΟΥΝ ΤΑ ΚΟΚΑΛΑ ΤΩΝ ΑΓΩΝΙΣΤΩΝ ΤΟΥ 1821, ΠΟΥ ΑΓΩΝΙΣΤΗΚΑΝ ΓΙΑ ΤΟ ΤΡΙΠΤΥΧΟ: ΠΑΤΡΙΣ – ΘΡΗΣΚΕΙΑ – ΟΙΚΟΓΕΝΕΙΑ ΤΟ ΟΠΟΙΟ ΕΙΝΑΙ ΣΗΜΕΡΑ ΠΕΡΙΣΣΟΤΕΡΟ ΕΠΙΚΑΙΡΟ ΑΠΟ ΠΟΤΕ.